text:
Letšatši le lengwe mokgekolo o be a swiela ka gae ge a tla hwetša tšhelete yeo a lebetšego ka yona. O be a thabile a bile a bina a opela.
“Lebelela,” a realo a swaretše tšhelete godimo moyeng. “Bjale ke tla dira eng ka yona? Ke a tseba! Ke tla ya mmarakeng ka ya go reka kolobe.”
Letšatši la go latela, o ile mmarakeng a reka kolobe ye nnyane ya botse. O ile a bea kholoro kolobeng, a kgokelela lenti kholorong gomme a sepela a ya gae le yona. Mo tseleng, ba ile ba bona legora la kota la tlase.
Mokgekolo o ile a re, “Hle, Kolobe, tshela legora.” Efela kolobe ga se ya tshela legora. O e kgopetše gantši efela kolobe ya se šuthe.
Go se go ye kae gwa tšwelela mpša e sepediša gomme mokgekolo a re go yona, “Mpša, Mpša! Etla mo. Rakediša kolobe hle. Ga e tshele legora gomme nka se ye gae bošego bja lehono.”
Efela mpša ga e rakediše kolobe.
Ka fao mokgekolo o ile a tšea pakete ya meetse yeo e bego e e kgauswi le legora. “Meetse, tšhela mpša ye hle. Mpša ga e rakediše kolobe. Kolobe ga e tshele legora gomme nka se ye gae bošego bja lehono.”
Efela meetse a se tšhele mpša.
Mokgekolo o ile a bona kgomo kua pejana. E rile ge e batamela, a goeletša, “Kgomo, Kgomo, enwa meetse hle. Meetse ga a tšhele mpša. Mpša ga e rakediše kolobe. Kolobe ga e tshele legora ka mo go a fifala. Nna le kolobe re be re swanetše go ba re le gae ka nako ye.”
Kgomo ya se nwe meetse.
Go se go ye kae gwa feta raleselaga.
O ile a mo emiša a mo kgopela, “Raleselaga, raleselaga, sepela le kgomo ye hle. Kgomo ga e nwe meetse. Meetse ga a tšhele mpša. Mpša ga e rakediše kolobe. Kolobe ga e tshele legora. Ke bona ngwedi o a tšwa. Nna le kolobe re be re swanetše go ba re na le iri le seripa re le gae.”
Efela raleselaga ga se a tšea kgomo…
Bjale mokgekolo o be a thomile go befelwa – ga go yo a tla mo thušago! Ka fao, o ntšhitše thapo morabeng wa gagwe a re, “Thapo, Thapo, hle bofa raleselaga. Raleselaga ga a tšeye kgomo. Kgomo ga a nwe meetse. Meetse ga a tšhele mpša. Mpša ga e rakediše kolobe. Kolobe ga e tshele legora, gomme ke bona seetša sa ngwedi. Nna le kolobe re be re swanetše go ba bjale re na le diiri re le gae!”
Efela thapo ya se bofe raleselaga.
Ka nakwana, legotlo la putla tšhemo, gomme mokgekolo a le bitša, “Legotlo, Legotlo, eja thapo hle. Thapo ga e bofe raleselaga. Raleselaga ga a tšeye kgomo. Kgomo ga a nwe meetse. Meetse ga a tšhele mpša. Mpša ga e rakediše kolobe. Kolobe ga e tshele legora gomme ngwedi o šetše o le godimo lefaufaung. Ka nako ye nna le kolobe re be re swanetše go ba re itokišetša go ya malaong.”
Legotlo le ile la ema. Le ile la lebelela mokgekolo. “Ee,” la realo legotlo. “Ge o ka mpha tšhesenyana ke tla sohla thapo.”
Mokgekolo a sobeletša seatla ka morabeng wa gagwe, a phophola gannyane gomme a ntšha seripa se sennyane sa tšhese a se fa legotlo. Legotlo le rile goja tšhese, la thoma go kokona thapo; thapo ya thoma go bofa raleselaga; raleselaga a thoma go soka kgomo; kgomo ya thoma go nwa meetse; meetse a thoma go tšhela mpša; mpša ya thoma go kitimiša kolobe gomme … kolobe ya tshela legora.
Mokgekolo o ile a hemela godimo kudu gomme a sepela a ya gae. “Mafelelong,” a realo.
Naa yena le kolobe ba fihlile gae nako mang? Ga go yo a tsebago. Efela ge eba mokgekolo yo o dula kgauswi le wena ebile o a tseba, o re botše.


c: text/html

text:
Lizardfish
Hlapi ya Mokgaritswane
Leina la Lapa la Tlwaelo
Hlapi ya Mokgaritswane
Maina a Mangwe a Yona
Digrinner, Bagwera
Leina la tša Thutamahlale
Synodontidae
Bogolo
Go fihla go disentimetara tše 60, palogare ya disentimetara tše 20.
Boitšhupo
Ya sebopego sa sikara, mmele wo lelefaditšwego wa hlogo ya khutlotharo. Meno a bogale mehlagareng ka bobedi. Lephegwana la hlapi la morago bogareng ka morago. Dipipo tša leswafohlapi di di golo go feta hlogo. Khubedu, boso, botsothwa le dipatšo tša seetša mmeleng ka moka.
Tshedimošo ya Kakaretšo
Lapa la Synodontidae le bopša 5 ya tša kakaretšo le 55 ya diphedi. Di hwetšwa di kotame tlase, e bonala e swana le mekgaritswane. E rata mafelong a sehlaba a botlase. Ka nako tše dingwe di iphihla ka tlase ga sehlaba go hlasela sebolawa. E sepela ka lebelo le legolo kudu go swara sebolawa. Di ntšhetša mae ka ntle lewatleng la go bulega.
Phepo
Di ja dihlapi tše nnyane.
Phatlalatšo
E direga dithempheretšheng ka moka le mawatleng a borutho a lefase.
Mehuta ye e Tlwaelegilego
Hlapi ya mokgaritswane ya mosela wo moso - Synodus jaculum
Hlapi ya mokgaritswane ya mohlaba - Synodus dermatogenys
Hlapi ya mokgaritswane ya go fapantšha - Synodus variegatus

robotstxt: allowed

filter: keep


text:
51“Goelela, o kwe ge o ka arabja.
Morongwa ke ofe yo o ka mo llelago?
2Go phela ka metsoto ke botlaela,
go lakalela ke go hloka tlhaologanyo.
3Nkile ka bona lešilo le iketlile,
eupša ka se diege go lakaletša lapa la lona madimabe.
4Bana ba lona ga ba na tšhireletšo;
kgorong ya tsheko ba a tšeatšewa,
ba hloka moemeledi.
5Monatlala o ja tše di bunnwego ke lešilo –
ešita le mabudutša a go tšwa ka mašohlošohlong5:5 Mohlomongwe go swanetše go balwa “ešita ... mašohlošohlong” Seheberu ga se kwagale gabotse. –
monyoriwa yena a hufegela lehumo la lona.
6Manyami ga a mele mobung,
le mathata ga a hloge fase.
7Ke motho yo a tswalelwago mathata,
go no swana le dihlase ge di thanya mollong.5:7 “go no swana ... mollong” goba “go no swana le dinonyana tše di fofelago godimo”
8“Ge nkabe e le nna wena,
nkabe ke bolela le Modimo,
ka mmegela taba ya ka,
9yena Modiradikgolo tše di sa kwešišegego,
le mehlolo ye e sa balegego,
10yena Monešapula lefaseng,
yena Monošetšamašemo.
11Ruri, Modimo ke Mophagamišabanyatšegi,
ke Mohlakodišaballi.
12O senya bomenyetša bja baradia,
gore ba se atlege go tše ba di dirago.
13
O tanya dihwirihwiri ka maano a tšona,
gore tše ba di dirago di se tšwelele.
14Le mosegare bona ba mo leswiswing,
le ge tadi e amuša ba phophola boka bošego.
15Bahloki Modimo o ba phefiša mahlapa a bona,
a ba hlakodiša le tlhaselong ya diganka.
16Ya ba lona lehutšo la bahlaki,
le go hlokišwa molomo ga bakgopo.
17
Bah. 12:5,6
“Yo lehlogonolo ke wa go kgalwa ke Modimo;
ka gona o se gane go solwa ke Ramaatlaohle.
18
Modimo o re go gobatša,
a be a fodiše;
a re go hlokofatša, a be a thobe.
19O go hlakodiša kotsing gantšintši,
a go phološe bošuleng.
20Ge tlala e wele,
wena a ka se go lese e go bolaya,
le ntweng o tla go phefiša lehu.
21Modimo o tla go šireletša go ba ba go sebago,
gomme ge masetlapelo a go wela,
o tla go hlakodiša.
22Dikgaphamadi le tlala
wena o tla di sega,
wa se tšhabe le diphoofolo tša naga.
23Mašemo a gago a ka se be le maswika,
le diphoofolo tša naga di ka se go hlasele.
24O tla bona lapa la gago le iphelela ka boiketlo;
wa hwetša le diruiwa tša gago di le ka moka mafulong a tšona.
25O tla bona ditlogolwana tša gago di ata,
di ntšifala bjalo ka bjang nageng.
26O tla ikela lebitleng o tšofetše,
o etša mabele a a išwago seboeng a budule.
27Tšeo ke tše re di nyakišišitšego,
mme go no ba bjalo;
le wena di ele hloko,
o di bee ka pelong.”


text:
11Morena o ile a bitša Moshe a le Tenteng ya bodulo bja Morena, a mo fa melawana ye 2gore Baisraele ba e phethe ge ba dira dihlabelo tša bona.
Ge motho a dira sehlabelo ka seruiwa, a ka hlaba kgomo goba sehuswane sa gagwe. 3Ge a dira sehlabelo ka kgomo e le sa go tšhungwa ka moka, a se dire ka poo ye e se nago bosodi. A e tliše mojakong wa Tente ya bodulo bja Morena gore Morena a e amogele. 4A bee seatla godimo ga hlogo ya yona, gomme e tla amogelwa e le sehlabelo sa go mmoelanya le Morena ka ge a be a dirile sebe. 5A hlabe poo yeo moo, gomme baprista ba Baarone ba tliše madi pele ga Morena mme ba foke aletare ye e lego mojakong wa Tente ka mahlakoreng ka moka. 6Ke moka a bue seruiwa seo, a be a se phakologanye, 7gomme baprista ba Baarone ba gotše mollo godimo ga aletare, ba bešetše dikgong. 8Ba bee ditho tša seruiwa seo le hlogo le makhura a dipshio moo mollong. 9Motho yoo a hlatswe dikateng le meomo, gomme moprista a tšhume sehlabelo seo ka moka godimo ga aletare. Monkgo wa sona o tsefela Morena.
10Ge eba a dira sehlabelo ka sehuswane, e be sa tona se se se nago bosodi. 11A se hlabe ka lehlakoreng la ka leboa la aletare, gomme baprista ba foke aletare ka madi a sona ka mahlakoreng ka moka. 12Ge a e phakologantše, moprista a bee ditho ka moka le hlogo le makhura a dipshio mollong. 13Motho yoo a hlatswe dikateng le meomo, gomme moprista a tliše sehlabelo seo go Morena, mme a se tšhume ka moka aletareng. Monkgo wa sehlabelo se o tsefela Morena.
14Ge motho a direla Morena sehlabelo sa go tšhungwa ka moka ka nonyana, e be mokuru goba leeba. 15Moprista a e tliše aletareng, a e phetle molala, gomme a tšhume hlogo ya yona moo. Madi a yona a gamolelwe ka lehlakoreng la aletare. 16A ntšhe tšelo le tšeo di lego ka go yona, mme a di lahlele ka bohlabela bja aletare moo go tšhollelwago melora. 17A e sware ka diphego mme a e fatole ka bogare ka ntle le go thaola diphego tšeo, gomme a e tšhume ka moka aletareng. Monkgo wa sehlabelo se o tsefela Morena.


text:
Lebelela, Theetša O Phele Puku 7
Outline: From Luke and John. 24 sections. It has a picture book to go along with the recording.
Script Text
Matseno
Bagwera, a e kaba Yo a bitšwago Jesu ka kgonthe Morwa Modimo, (Yo a romilwego go tšwa go Modimo) le gona a A ka kgona go re fa bophelo bjo bo sa felego. Matswalo a Jesu, Mehlolo ye a e dirilego, bophelo bja Gagwe, tsogo ya Gagwe bahung le lentšu la gagwe, di šupa gore ke Yena Morwa Modimo.
Ge o theeleditše "cassette" ye, lebelela mo diswantšhong pukung ye "pink". Ge o e kwa se bula letlakala la go latela.
Seswantšho 1: Matswalo a Jesu
Johana 1:1-14; Luka 2:1-11
Lebelela seswantšhong. Se bontšha setala, seo ke lešaka leo ba hlahlelago diphoofolo. Se bontšha le ngwana yo a sa tšo go belegwa le mosadi, mmago ngwana, monna wa gagwe le batho ba bangwe ba bararo, bao e lego badiša. Bohle ba lebeletše ngwana. Leina la gagwe ke Jesu. Motho yo mongwe o khunama pele ga ngwana Jesu. Ke ka baka la eng a swanetše go dira seo? Lebaka ke, gore Jesu ke ngwana yo bohlokwa wa lesogana ga go na yo a tsebago go belegwa wa go swana naye.
Pele Jesu a ka belegwa lefaseng. O be ale go no Modimo (mo go bitšwago legodimong) gomme tšohle di dirilwe le Yena Jesu.Modimo ke moya, empa O iponagaditše ka Jesu, Yo a ilego a belegwa mmagwe e sale lekgarebe (a sa tsebe monna). Se se kgonegile ka Moya wa Modimo. Moya wona woo o phetši go Jesu Kriste. Tšohle tše di bontšha gore Jesu ke Modimo.
Jesu O tletše go re lokolla sebeng le go re šupa etsa gore re ka ba bana ba Modimo bjang.
Seswantšho 2: Jesu O Fetoša Meetse E Ba Beine
Johana 2:1-11
Ge Jesu A godile, O kile a ba moketeng wa lenyalo ka tšatši le lengwe. O be a na le barutiwa ba Gagwe le Maria mmagwe. Maria o be a tseba gore Jesu yo ke morwa Modimo, bjalo ge beine e fedile, a mmotša ka seo. Gomme a botša bašomedi, "Dirana tšohle tše a le botšago." Go be go na le dipitša tše dikgolo tše tshela kgauswi.
Jesu a re go bašomedi, "Tiatšang dipitša ka meetši" Ba dira.
Gomme a re, "E kgang a mangwe le fe yo mogolo wa mokete. Meetse a be a fetogile go ba beine yo bose.
Barutiwa ba Jesu ba thoma go bona gore O na le maatla a magolo go tšwa go Modimo, gomme ba Mo dumela.
Seswantšho 3: Motho Wa Go Lwala Sedibeng
Johana 3:1-36
Nikodimo e be e le monna yo bohlokwa, moetapele, moruti go Israele. O ile a kwa gore Jesu o dira mehlolo. O tsebile gore Jesu O swanetše go ba a etšwa go Modimo.
Tšatši le lengwe a ya go Jesu bošego go bolela ka ga Modimo le mehlolo yeo Morena Jesu a bego a e dira. Jesu a re go yena, "Ke go botša nnete, ga go yo a tlo go bona mmušo wa Modimo ge a sa tswalwa leswa." Nikodimo a botšiša, "Motho a ka tswalwa bjang leswa a tšofetše?" Jesu a fetola, "Ge ngwana a belegwa ke mmagwe, ke bophelo bja nama. Ka go motho o swanetše go tswala ke Moya wa Modimo gore a be le bophelo bja moya. Seo se ra gore yo mongwe le yo mongwe yo a dumelago a boloka melao ya Morena Jesu Kriste, o tšwetšwe leswa Badumedi ba ba phela ka go sa felego, ka gobane Moya wa Modimo o phela go bona. Empa yo mongwe le yo mongwe yo a sa dumelego go Jesu, o tla ba kgole le bogote Modimo ka go sa felego gomme a ka se tsene legodimong.
Seswantšho 4: Muši O Khunama Pele Ga Jesu
Johana 4:46-54
O be o tla dira eng ge morwa gago a be a lwala kudu? Monna mo setšhwantšhong o sepetše leeto le letelele go hwetša Jesu. E be e le muši yo bohlokwa empa o kgopetše Jesu a re, "Morena e tla pele ngwana waka a ka hwa."
Jesu a fetola, "O ka sepela. Morwa gago o tla phela."
Monna a dumela Jesu gomme a ya gae.
Ge a sale leetong, bahlanka ba gagwe ba mo gahlanetša. Ba mmotša gore morwa wa gagwe o phedile (fodile).
Tate a lemoga gore nako yona yela ge Jesu a re, "Morwa wa gago o tla phela," sehuba se tlogetše ngwana. Ka, go monna le ba ntlo ya gagwe ba dumela go Jesu.
Seswantšho 5: Monna Wa Molwetši Sedibeng
Johana 5:1-47
Mo motseng ya Jerusalema go be go na le sediba. Batho ba go lwala ba dumela gore ka dinako tše dingwe, ge ba tsena sedibeng meetse a sa tšo hudugwa, motho wa mathoma go tsena sedibeng o tla folawa.
Monna o mongwe, o be a lwadile mengwaga ye masome tharo seswa; Jesu a mmona ka thoko ga sediba are, "A o rata go fola?"
Empa monna a fetola, "Ga ke na motho wa go mpholosetša sedibeng ge meetse a sa tšo hudugwa."
Gomme Jesu a re, "Tsoga! rwala malao a gago o sepele! Ka bjako monna a ba a phedile. Batho ba bangwe ba be ba befeditšwe ke Jesu gobane. A fodišitše molwetši ka tšatši le bohlokwa, le lekgethwa la Modimo la go bitswa Sabatha.
Le ke letšatši leo baJuda ba khutšago medirong ya bona ya tšatši ka tšatši, go tumisa Modimo. Monna a sepela a botša baJuda gore ke Jesu yo a mo fodišitšego, empa ga ba ka ba rata go dumela go Jesu.
Mošome wo wa go fodiša o bontšhitše gore Jesu O na le ditokela le maatla a Modimo a go fodiša tšatši lefe kapa lefe, le ge e le ka Sabatha.
Seswantšho 6: Jesu O Fepa (Huriša) Batho Ba Go Feta 5000
Johana 6:1-15, 25-28, 35; Mareka 6:41; Mateo 14:19
Batho ba bantši ba kwa gore Jesu o kgona go fodiša malwetši, gomme ka tšatši le lengwe lešaba la mo latela go yo nageng a fase. Mosegare Jesu a botšiša barutiwa ba Gagwe "Re tla rekela batho ba dijo kae?" Yo mongwe a fetola, "Go na le mošimane yo a nago le dinkgwa tše hlano le hlapi tše pedi tše di nnyane, empa a di ka kgona go fepa lešaba le?"
Jesu a dira gore batho ba dule ka dihlopha. A tšea dinkgwa le dihlapi a leboga (rapela) go Modimo. Morago a ngwathaganya dinkgwa le dihlapi. A fa batho diripa, ka mo ba ratago.
Letšatši le le latelago lešabala boela la latela Jesu. Gomme a re go bona, Ke le botša nnete, ga le nnyake ka gobane le bone mehlolo le dika, empa gobane le jele dinkgwa la kgore." A re go bona, "Le se ke la šomela dijo tšeo di senyegago, empa e tšeo di sa senyegego go ya bophelong bjo bo sa felego, bjoo Morwa wa Motho a tla go le fa."
Jesu o be a bolela ka Yena mong. A bolela are Modimo Ntate O kgahlwa ke Yena. Ka baka leo Jesu a bolela gape a re, "Ke Nna borotho bjo bophelo, Yo a tlago go Nna a ka se swarwe ke tlala.
Seswantšho 7: Jesu O Sepela Godimo Ga Meetse
Johana 6:16-21; Mateo 14:22-32
Ka pejana ka morago ga ge Jesu a fepile lešaba, A ba laela gore ba sepele. Gomme Jesu a sepela a nnoši a ya thabeng, go rapela Modimo.
Barutiwa ba tsena leselawatleng go tshela lewatle le legolo. Bjale e be ele leswiswi gomme moya wo maatla wa tsoga lewatleng. Gomme Jesu a tla go bona, a sepela godimo ga meetse. Bona ba nagana gore Jesu ke seriti (sepoko) gomme ba tšhoga gagolo.
Jesu are go bona, "Ke Nna. Le seke la tšhoga." A tsena sekepeng le bona, le bona ka pela, moya wa Kgauša. Bagwera, se gape se supeditše barutiwa le rena gore maatla a Modimo a šoma ka Jesu.
Seswantšho 8: Jesu O Fodiša Sefofu
Johana 9:1-41, 8:12
Go kile gwa ba le motho yo a belegwego a le sefofu. Barutiwa ba Jesu ba be ba gopola gore o belegwe a le sefofu ka baka la gore o dirile sebe goba batswadi ba gagwe. Empa Jesu a ba botša gore monna yo o belegwe a le sefofu, gore ba kgone go bona mošomo wa Modimo bophelong bja gagwe. Jesu a tshwela mare fase a dira leraga. A tšhela (mmu) lerago mahlong a monna yoo wa sefofu. Gomme Jesu are go Yena, "Sepela, o hlape sedibeng sa Siloam." Siloam ke gore boromelo.
Motho a dira seo Jesu a mo laetšego. A sepela a hlapa a boyela gae a bona.
Bagwera, bontši bja rena re difofu go kwešišeng megopolong ya rena ditsela tša Modimo. Jesu o rile, "Ke Nna seetša sa lefase. Mang le mang yo a ntatelago, a ka se ke a sepela leswiswing, empa o tla ba le seetša sa bophelo.
Seswantšho 9: Jesu O Bitša Lazarus Go Tsoga Bahung
Johana 11:1-46
Monna wa go bitšwa Lazarus o be a lwala. Dikagaetše tše pedi tša gagwe, di bitšwago Maria le Martha, tša romela molaetša go Jesu, tša re, "Morena, yo o mo ratago o a lwala." Ge Jesu a e kwa molaetša, A re, bolwetši bjo ga se bja go iša lehung, Aowa, ke bja letago la Modimo gore Morwa Modimo a retwe ka bjona."
Jesu o be a rata Lazarus le dikgaetšedi tša gagwe tše pedi. Empa Jesu ga a ka a ya go yena ka pela. Ka morago ga matšatši a mabedi Jesu a re go barutiwa ba Gagwe, "Lazarus o hlokofetše (hwile) gomme ka baka la lena ke thabile gobane ke be ke se ona, gore le kgone go dumela go Nna. Empa a re ye go yena gona bjale."
Ge Jesu a fihla, Lazarus o be a setše a le lebitleng matšatši a mane. Dikgaetšedi tša gagwe di be di kwele bohloko gobane Jesu a sa ka a tla a mo fodiša. Empa Jesu a re, "Kgaetšedi ya lena e tla tsoga gape."
A laela batho go bula lebitla. Gomme a bitša, "Lazarus etšwa!" Gomme Lazarus a tšwa, a sa tatilwe ka diaparo tša mabitleng. Pele Jesu a ka tšoša Lazarus bahung, Jesu o rile go Martha, "Ke Nna tsogo gomme ke fa bophelo. Mang le mang a dumelago go Nna, o tla phela ka go safelego (le ge a ka hwa).
Seswantšho 10: Jesu O Hwa Sefapanong
Johana 18:1-19:42
Jesu O bonagaditswe, ke mehlolo ye a dirilego, gore ke Yena Morwa Modimo. Empa baetapele ba baJuda ba be ba na le lehufa. Ba nyaka go mmolaya. Jesu a botša barutiwa ba Gagwe gore O swanetše go hwela dibe tša batho bohle.
Yeo e be e le tsela ye tee, gore A tliše (batho) bannab, asadi le bana go Modimo.
Judas, yo mongwe wa barutiwa ba Jesu, o mo ekile go baJuda ka baka la tšhelete (masome a mararo a silibere) Ba tla ba swara Jesu.
Petro le barutiwa ba bangwe (balatedi) ba tšhaba ka go boifa. Baetapele ba baJuda ba be ba iša Jesu kgolegong, empa ba paletšwe go hwetša se ba bego ba ka mmega molato ka sona.
Empa ba tšwela pele go goeletša le ge go le bjalo, "Mmapoleng, Mmapolana."
Ka morago Jesu a tlišwa pele ga batho. Le bona ba goeletša bare "Sepelang le Yena! Sepelang le Yena! Mmapoleng! Ka go banna ba mmolaya morwa Modimo wa go hloka bosodi. Bahlakodi ba ba bedi ba hwa le Yena. Ba be ba otlwa ka baka la masenyi a bona, empa Jesu Yo a sa tsebego go dira sebe, O hwile bjalo ka sehlabelo ka baka la dibe tša batho bohle, le tša gago le tšaka, Jesu e be e le sehlabelo se tee seo Modimo a be a tla se amogela bakeng sa dibe tša rena.
Seswantšho 11: Maria Le Jesu Lebiteng
Johana 19:38 - 20:18; Mateo 27:60
Yo mongwe wa balatedi ba Jesu wa go bitšwa Josefa, a kgopela mmele wa Jesu. O ile a fiwa gomme Josefa a o bea (mmele wa Jesu) lebitleng le leswa leo Josefa a bego a itiretše. Josefa a tswalela mojako ka leswika le legolo. Ka letšatši la boraro Maria Magdalene a ya lebitleng. Leswika le be le pšhikološitšwe. Maria a thoma go lla. A khunama a lebelela ka lebitleng. Mmele o be o se gona.
Barongwa ba ba bedi ba be ba dutšimo mmele wa Jesu o bego o beilwe. Maria a retologa a bona motho a emile, empa ga a ka a hlokomela gore ke Jesu. Jesu a botšiša Maria, "Mosadi, o llelang? O nyakang?"
Maria a nagana gore ke mong serapa gomme a (kgopela) botšiša gore mmele wa Jesu o kae. Gomme Jesu are go yena, "Maria A hlokomela gore ke Jesu. O be a phela.
A re go Yena, "Sepela go banabešo o ba botše gore ke boela go Tate le wa (gago) lena, go Modimo waka le Modimo wa lena." Banabešo Jesu o be a e ra barutiwa ba Gagwe. Lebitla le paletšwe go swara Morwa Modimo yo a phelago.
Seswantšho 12: Jesu O Bonagala (Tswelela) Go Barutiwa Ba Gagwe
Johana 21:1-19
Pele Jesu a ka rotogela legodimong, O dirile mohlolo wo mongwe gape. Bošegong bjo bongwe barutiwa ba Gagwe ba ya go rea dihlapi, empa ba se sware selo. Ge bo e sa, motho a tšwelelela lebopong la lewatle. A ba botša go lahlela malokwa a bona ka go la go ja ga leselawatle gomme ba tla hwetša dihlapi. Ba obamela gomme ba swara dihlapi tše dintši.
Gomme barutiwa ba hlokomela gore motho yo a bolelago le bona ke Jesu.
Ba tliša hlapi tšome lebopong. Ge ba feditše go ja, a bolela le bona, Petrose le yena be a le gona. Petrose o be a ile a tšhoba pelenyona, lumogo le borutiwa ba bongwe. Nakong ya go sworwa ga Jesu, mme morago ga fe o a mo latola. Morena Jesu a re go Petrose. Ntatele. A botša Petrose gore a rute batho a be a ba hlokomele. Metswake, Modimo nyaka gore batho komoka ba tsebe ka ga Jesu, le ka ga Mehlolo ya gagwe, gore ba tle ba dumele go Modimo, le go Morwa wa gagwe. Molatele, o tleo a mogele bophelo bjo bo sa feleng.
Matseno
Bagwera, Jesu ke Mophološi (Yo a re phološago). O re phološa sebeng le diphošong, gomme O re phološetša bophela bjo bo sa pelego.
Theetša dithuto ka botlalo ka Jesu gomme o lebelele mo seswantšhong se se latelago ge o ekwa modumo wo.
Seswantšho 13: Jesu O Ruta Barutiwa (Balatedi)
Luke 24:13-35
Bontši bja baJuda bja tshepa gore Jesu o tla ba phološa manabenga bona,babuši ba baRoma. Empa seo e be e se seo Jesu A bego ase tletše lefaseng.Ka go ka morago baJuda ba ba kgopela baRoma go bolaya (bapola) Jesu.
Babusi ba bolaya Jesu ka go mo kokotela sefapanong mo a ilego a hwela gona.
Ka tšatši le lengwe, morago ga lehu la Jesu le go tsoga bahnung, barutiwa ba Gagwe ba babedi ba be ba eya gae.
Ka bjako Jesu a fihla go bona. Ba ile ba nagana gore ke motho o šele, ka go ba mo botša seo se direlego. Bjalo Jesu a ba ruta seo Moshe le baporofeta bohle (baruti) ba Modimo ba boletšago ka Yena (Yesu) mangwalong (Bibeleng) mengwageng ye mentši ya go feta.
Ba porofeta ba rile O (Jesu) tla hlarišwa a hwa. Ba boletše le gose O tla tsoga bahung go dula letsogong le letona la Tatagwe mo a tla bušago mmušong wa Modimo ka go sa felego.
Bošegong bjoo a dula go ja le barutiwa bao ba ba bedi. Se a ngwathaganya senkgwa a ba nea, mahlo a bona a bulega gomme ba bona gore ke Jesu. Bjalo a nyanalala mahlong a bona. Ba ya Jerusalema go yo botša barutiwa ba bangwe gore ba bone Jesu le gore O aphela. A nke re kwe gore Jesu ka sebele o re ruta eng go tšwa mangwalong.
Seswantšho 14: Morwa Gare Ga Dikolobe
Luka 15:11-19
Jesu a aba botša seswantšho ka monna yo a bego a na le barwa ba ba bedi. Yo monnyane a re go tatgwe "Mphe karolo yaka (lefa)". Gomme ntate a aroganya lehumo baneng ba gagwe ba babedi. Yo monnyane a ya nageng ya kgole. A fetša tšhelete ya gagwe ka bophelo bja bo phoofolo.Gomme tlala ye kgolo ya fihla nageng yeo. Mošimane o be a se na le se se šetšego. Ka go a ya go šoma mo mong a ilego a mo romela tšhemong go yo fepa dikolobe. Mošimane o be a swerwe ke tlala a nyaka go ja dijo tša dikolobe. A thoma go nagana. Bahlanka ba tate ba hwetša dijo tše dintši, gomme mo ke a hwa ka tlala. A ipotša "ke tla boela go tale ka re! Tate ke senyeditše legodimo le pele ga gago. Ga ke sa swanelwa go bitšwa morwa wa gago. Ntire bjalo ka bahlanka ba gago. Bjalo a tsoga a ya go tatagwe.
Seswantšho 15: Morwamotimedi O Boya Gae
Luka 15:20-32
Ge morwa a sa le kgole, tatagwe a mmona. A mo kitimela. A mo gokara a mo a tla. A botša bahlanka ba gagwe go tliša diaparo tše bohlokwa le go lokiša dijo tše dibose.
A boela are "A re ketekeng: Gobane morwa yo waka o be a hwile, gomme o boetše o a phela, o be a timetše, o humanwe." Go ile gwa thabja kudu. Bagwera, Jesu o re boditše gore Modimo yo a re bopilego, O swana le Tatagwe. Batho bohle ba swana le morwa yo a bego a dirile dibe. Empa Modimo o sa re rata. O hlologetše gore retle go Yena.
O rata go re phološa (go re lebalela). Ka go o rometše Jesu go tla go nyaka lego phološa bao ba aroganego le Modimo. Batho ba ba aroganego le Modimo, ba timetše gomme Jesu ke tsela ka e tee ya batho bao ba timetšego go boyela go Modimo, Ntate.
Seswantšho 16: Lehumo La Monna Wa Mohumi
Luke 12:13-21
Jesu a botša lešaba seswantšho se sengwe ka monna wa mohumi ya a bego a na le mabele. A nagana go aga moago go boloka mabele gomme a ipotša, "O na le tšohle tše o di hlokago, mengwaga ye mentši. Phela gabonolo, eja onwe o iketle."
Empa Modimo a re, "Wena setlaela! Bošegong bjona bjo o tla hwa. Ke mana yo a tlo go tšea mahumo a o a kgobokeditšego?"
Bagwera, Jesu a re, "Se ke ka go swanetšego go ba ka gona go yo mongwe le yo mongwe yo aipolokalago empa a sa huma pele ga Modimo." Se ke segwera sa gagwe le Modimo le go mo tshepa.
Seswantšho 17: Mokgopedi Le Monna Wa Mohumi
Luke 16:19-31
Jesu a boela a ba botša ka ga monna yo mongwe wa mohumi yo a bego a na le tšohle. Ga a ka a iša felo ka mokgopedi kgorong ya gagwe. Modi idi a hwa a ya legodimong. Gona a dula ka lehlakoreng la Aborahama (tata mo golo wa baJuda). Ge monna wa mohumi a ehwa, a ya lefelong la bohloko la mollo le dihlorišo, la go bitšwa hele. A bitsa go Aboraharna, go romela mokgopedi go mo fa meetse, empa Aborahama are: Magareng ga rena gogona le legaga. Bao ba ratago tloga mo go tla go wena, ba ka se kgone, le bao ba ratago go tšwa go tla go rena.
Bagwera, diheleng ga go na go iketha le tsela ya go tšhaba. Ba ba yago gona, na tla hlokofatšwa go ya go ile. E ka ba re bahumi goba badidi, re swanetše go latela tsela ya Modimo, ge re rata go ya legodimong ka morago ka lehu. Ka go dumela go Morena Jesu Kriste bjale gomme o tla phološwa go ya diheleng lebaleng le le tlago.
Seswantšho 18: Mogwera Mojakong
Luka 11:5-13
Monna o kile a ya go mogwera wa gagwe bošego gare are: "Mogwera, nkadime dinkgwa tša borotho tše tharo, gobane mogwera wa ka go tšwa kgole o nketetše gomme ga ke na dijo gomo nea.
Mogwera ka ntlong o be a šetše a robetše le bana ba gagwe. Ga a ka a rata go tsoga, empa motho mojakong ga a ka a ba le dihlong go tšwela pele go kgopela, mogwera a tsoga a mo fa seo a bego a se kgopela.Jesu are: "Kgopela gomme o tla fiwa, nyaka o tla hwetša, kokota o tla bwelwa mojako. Gobane mang le mang yo a kgopelago o a amogela, yo a nyakago o a hwetša kokofa, yo a opagoo a bulelwa. Jesu a boela a re ye swanela go kgopela go Modimo. Ke Ntate wa rena wa go loka.
O rata go re fa Moya wa Gagwe o Mokgethwa le go re abela dihloko tšohle tša rena.
Seo re swanetšego go se dira ke go tšwela pele thapelong re kgopelo a re thuše go mo obamela lentšu la Gagwe le go Mo tshepa.
Seswantšho 19: Banna Ba Babedi Ntlong Ya Modimo
Luka 18:9-14
A e ka ba Modimo O theetša bohle bao ba tlago go Yena ka thapelo? Mo seswantšhong re bona banna ba babedi ba rapela ntlong ya Modimo. Yo mongwe ke modumedi kudu. O bile o ikgogo moša kudu. A rapela a re; Modimo, ke a go leboga gobane ga ke swane le batho ba bangwe-bahlakodi, badiradibe, diotswa-goba go swana le yena yo molekgetho "Modimo ga a ka a thabela thapelo ya monna yo.
Monna yo mongwe yo e be ele molekgetho wa go se tshe pagale. O be a utswaditšhelete tša batho. O tsebile gore ga a thabiša Modimo. A ipetha sehuba a khunaniša hlogo ya gagwe ka go nyama. A rapela go Modimo a re, "Modimo nkgaugele nna, Modiradibe!" Jesu a re Modimo a kwa tha pelo Yeo. A mo lebalela sebe.
Bagwera, Modimo o hloile baikgogomoši, empa O annogela bao ba ikokobetšago pelong.
Seswantšho 20: Monna O Bjala Peu Ya Gagwe
Luka 8:4-9
Tšatši le lengwe Jesu a ruta batho ba bantši. A re, Molemi o ile a ya go bjalo peu. Ye nngwe ya wela tseleng, dinonyana tša a ja.
Tše dingwe tša wela leswikena ge mela, mehlare ya pona gobane go be go se na le (meetse) monola. Ye nngwe ya wela meetlweng, ye e ilego ya gola gotee le yona gomme ya ibipa.
Ye nngwe ya wela mmung wo Mobotse. Tsa gola tša ba le punoye botse, lekgolo go feta ga yeo e bego e bjetšwe. "Jesu A re go batho, "Yo o nago le tsebe ya go kwa, a a kwe (akwešiše) Ka morago ga se, Jesu, barutiwa, ba mmotšiša gore seswantšho se ra go reng.
Seswantšho 21: Peu E a Mela
Luka 8:9-15
Jesu A hlaloša seswantšho ka mokgwa wo, "Peu ke lentšu la Modimo. Yeo tseleng ke batho bao ba kwago. Gomme Yo mobe a tla a le tšea Lentšu, gobane ga a rate go ba dumela le go Morena Jesu go ba phološa dibeng tša bona.
Yeo leswikeng ke bao ba amogelago Lentšu, ba dumela sebakanyana, empa ka nako ya meleko ba wa.
Peu gare ga meetiwa e a hlabja ke dipelaelo tša bophelo le mahumo.
Peu Ye botse e amogela lentšu gomme ya ba le puno ye botše.
Bagwera, o tla kwa le go amogela lentšu la Modimo bjang? A o tla le nyatša gomme wa lahlega? Goba o tla dumela lentšung la Modimo, wa le hlompha gomme wa thabiša Modimo? Ka go o tla ba bjalo ka peu ye botse mmung wo mobotse.
Seswantšho 22: Thušo Monneng Wa Go Gobala
Luka 10:25-37
Re ka tshepa bjana gore re thabiša Modimo matšatšing ohle a go phela ga rena? Bibele e re ruta gore re swanetse go rata Modimo le batho bohle. Empa ke bafe batho bao re swanetšego go ba rata.
Jesu a bolela seswantšho ka motho yo a bego a sepela tseleng ya go se tlwaelege. Bahlakodi ba ba mo hlakola. Ba utswa tÜohle tše a bego a na le tšona ba mo tlogela a le makgatheng.
Batho ba badumedi kudu ba babedi ba tla. Bo bona monna wa go gobala, empa ba se mo thuše. Gomme mošebe a fihla gona tseleng. A mo kwela bohloko.
A mo bofa dintho. A mo nametša lekaba la gagwe a mo iša ngwakong wa baeti gore athušwe. Jesu a re ge re rata Modimo, re swanetše go bontšha lerato le, ka go thuša yo mongwe le yo mongwe yo a nago le hloko.
Seswantšho 23: Mong Ntlo Otla Gae
Luka 12:35-48
A o a gopola, gore ka morago ga go hwa ga Jesu. O ile tsoga le bitleng? Barutiwa ba Gagwe ba ile ba mmona pele a ka boela legodimong. Jesu a ba botša gore O tla boya gape. A re bohle bao ba dumelago go Yena, ba swanetše go ba bjalo ka bahlanka bao ba letetsago mongwa bona go boya go tšwa moketeng wa lenyalo.
Jesy are, "Go tla ba botse go bahlanka bao, mong wa bona a tla ba hwetša ba lokile..."
Bagwera, ga re tsebe gore Jesu o boya neng? Re swanetše go mo šomela le go Mo letela go amogediswa le go mo amogela ka pela ge a fihla. O tla dira nako yeo ya lethabo le legolo le hlalalo. Empa go ba ba sa dumelego go tla ba e le nako ya bothata kudu.
Jesu a buela are bao ba bego ba na le mošomo ka bahlanka ba Gagwe ba swanetše go ema go loka, go emela go buya ga Gagwe. Ge ba sepetša tša Ngwako wa gagwe ka bothakga le go hlokomela badiredi ba Gagwe ba hla amogela moputso wo mogolo. Empa ge ba betha bahlanka, ba tagwa, kotlo ya bona e tla ba ye kgolo.
Seswantšho 24: Monna Sehlareng
Luke 19:1-10
Jesu o kgona go phološa yo mongwele yo mongwe sebeng. Theetša se: Zachaeus e be e le molekgetho wa mohumi. O be a sa tshepegi ga utswa le ditšhelete tša batho. O ile a rata go bona Jesu, empa e be e le yo mokopana gomme Jesu a dianeditšwe ke lešaba le legolo. Ka go Saeo a namela mohlare.
Ge Jesu a fela, A lebelela godimo are, "Sakeo fologa, ka pela. Ke swanetše go ya ngwakong wa gago lehono." Batho ba ile ba makala. Sakeo e be e le monna wa go se loke.
O ile a fologa a amogela Jesu ka lethabo. A botša Jesu gore o tla fetoga mekgweng ya gagwe ya go se loke. O tla busetša tšeo a di ntswitšego.
Gomme Jesu are, "Lehono phološo e tlile mo ngwakong wo."
Bagwera, Jesu o tlile go nyaka le go phološa yo mongwe le yo mongwe yo a lahlegilego. Gopola, go o rata go arogana le go fetoga ditseleng tša gago tše dimpe, bjalo ka Sakeo seo a se dirilego, o ka kgona go ema go loka le Modimo ka go dumela le go obamela Jesu Kriste.


text:
Ka letšatši le lengwe Kgogotshadinyana o ile a tšwa go nyaka dijo. O be a sepela katlase ga sehlopha sa mehlare ya marula, ge ka pejana go kwagala THWAA! – seenywago tšwa go o mongwe wa mehlare sa wela hlogong ya gagwe.
“Joo! Selo se sengwe se wetše hlogong ya ka!” gwa kokoretša Kgogotshadinyana. Olebeletše godimo gomme a se bone selo ge e se leratadima. “Joo ke mehlolo ye,” gwabolela Kgogotshadinyana. “E swanetše go ba e le leratadima. Leratadima le wela fase. Ke swanetše go yo botša kgoši.” Ka fao a tloga a re kokoko, kokoko, a kokoretša gommeka morago a kopana le Mokoko o kobola ka tšhemong.
Mokoko a lebela godimo ge a fetša go kobola. “O ya kae, Kgogotshadinyana?” a botšiša.
“Ke ile go botša kgoši gore leratadima le wela fase,” gwa hlaloša Kgogotshadinyana.
“Seo ke semaka ruri! Nka ya le wena go botša kgoši ditaba tše?” gwa botšiša Mokoko.
“Ee,” a realo Kgogotshadinyana, “o ka ya le nna.”
Ka fao Kgogotshadinyana le Mokoko ba ya go botša kgoši gore leratadima le wela fase. Ba be ba sepela mmogo ba kokoretša le go kobola, gomme ka morago ba kopana leLepidibidi leribeng la letamo la polasa.
“Le ya kae, Kgogotshadinyana le Mokoko?” gwa botšiša Lepidibidi.
“Re ile go botša kgoši gore leratadima le wela fase,” gwa hlaloša Kgogotshadinyana.
“Seo ke semaka ruri! Nka ya le lena go botša kgoši ditaba tše?” gwa botšiša Lepidibidi.
“Gabotse fela,” gwa realo Kgogotshadinyana le Mokoko. “Eya le rena.”
Ka fao Kgogotshadinyana, Mokoko le Lepidibidi ba ya go botša kgoši gore Leratadimale wela fase. Ba be ba sepela mmogo ba kokoretša, kobola le go koakoa gomme kamorago ba kopana le Legantshe.
“Le ya kae?” gwa botšiša Legantshe.
“Re ile go botša kgoši gore leratadima le wela tlase,” gwa hlaloša Kgogotshadinyana.
“Nka ya le lena?” gwa botšiša Legantshe.
“Ee,” gwa relao Kgogotshadinyana, Mokoko le Lepidibidi.
Ka fao Kgogotshadinyana, Mokoko, Lepidibidi le Legantshe ba ya go botša kgoši goreleratadima le wela fase. Ba be ba sepela mmogo ba kokoretša, kobola, koakoa le gohohonka, gomme ka morago ba kopana le Lekalakune.
“Le ya kae ka moka?” gwa botšiša Lekalakune.
“Re ile go botša kgoši gore leratadima le wela fase,” gwa hlaloša Kgogotshadinyana.
“Nka ya le lena?” gwa botšiša Lekalakune.
“Aowi ee, ka nnete o ka no ya,” gwa relao Kgogotshadinyana, Mokoko, Lepidibidile Legantshe.
Ka fao Kgogotshadinyana, Mokoko, Lepidibidi, Legantshe le Lekalakune ba ya gobotša kgoši gore Leratadima le wela fase. Ba be ba sepela mmogo ba kokoretša, kobola, koakoa, hohonka le go gabura, gomme ka morago ba kopana le Phukubje.
Gwa botšiša Phukubje, “Le ya kae, Kgogotshadinyana, Mokoko, Lepidibidi, Legantshe le Lekalakune?”
“Phukubje,” ba realo, “re ile go botša kgoši gore leratadima le wela fase.”
“Ao! Efela ye ga se tsela ya go ya go kgoši,” gwa realo Phukubje. “Ke tseba tsela yamaleba. Nka le bontšha?”
“Ee, hle, Phukubje,” ba araba.
“Bjale ntateleng,” a realo Phukubje. “Tsela ke ye, ya ka pejana!”
Ka fao Kgogotshadinyana, Mokoko, Lepidibidi, Legantshe, Lekalakune le Phukubjeba ile go botša kgoši gore leratadima le wela fase ka moka. Ba sepetše sebaka gofihlela ba fihla moleteng wo mosesane gape wa leswiswi. Bjale, se ke lebati la lewala Phukubje. Efela Phukubje a re, “Se ke tsela ya go kgaoletša go ya go kgorongya kgoši. E se kgale le tla fihla ge le ka ntatela. Ke tla tsena pele gomme lena leswanelwa ke go ntatela.”
“Re a leboga,” gwa realo Kgogotshadinyana, Mokoko, Lepidibidi, Legantshele Lekalakune.
Ka fao Phukubje ya tsena ka leweng la yona. Ga se a ye go fihla mafelelong. O ile aema gare ga tsela gomme a retologa go ba emela. Mafelelong a bona Lekalakune aetla ka moleteng wa leswiswi ka leweng. Lekalakune ga se a fihle kgole ge ka pejanaPhukubje a mo phuthuma gomme a ntšha ntšhuhla ka botlalo ya mafofa.
“Joo aowa!” gwa gabutša Lekalakune. “Aowa, aowa, aowa!” A retologa gore atšhabe ka leweng gomme a thula Legantshe thwii. Legantshe a retologa a thulaLepidibidi. Lepidibidi a retologa a thula Mokoko. Mokoko a retologa a thulaKgogotshadinyana. Gomme Kgogotshadinyana? Kgogotshadinyana a wa PHU! mo fase.
Ka pejana a tshelela godimo, gomme yo mongwe le yo mongwe wa bona atšhaba ka leweng ka lebelo ka mo a ka kgonago! Ba kitima le go kitima go fihlelamafelelong, Kgogotshadinyana, Mokoko, Lepidibidi, Legantshe le Lekalakuneba fihla gae ka polokego ba fufuletšwe le go hemelana. Gomme ke fao badutšego gona.
Ga se ba ka ba tshepa Phukubje gape. Ka nnete, ga go le o tee wa bona yo afihlilego kgorong ya kgoši gomme ga go motho yo a ilego a botša kgoši goreleratadima le wela fase le gatee.
Gomme … o akanya eng? Go fihla nankhono, ga se nke le dire.


text:
11
19:1
Nna, Paulose, yo ka thato ya Modimo ke lego moapostola wa Kriste Jesu, ke dumediša bakgethwa ba ba lego motseng wa Efeso,1:1 Dingwalwakaseatla tše dingwe ga di ne “ba ba lego motseng wa Efeso”. ba ba dumelago go Kriste Jesu, ke re:
2Nke Modimo, Tatagorena, le Morena Jesu Kriste ba le gaugele, ba le fe khutšo.
3A go retwe Modimo, Tatago Morena wa rena, Jesu Kriste! Gobane o re šegofaditše ka Kriste ka dimpho tšohle tša legodimong tša go tšwa go Moya. 4Le pele ga ge lefase le hlolwa, Modimo o be a šetše a re kgethile gore re be ba gagwe ka Kriste, gore re tle re be ba bakgethwa ba ba se nago molato mo pele ga gagwe, le ba ba tletšego lerato.
5Modimo o be a šetše a feditše le pelo gore o tla re dira barwa ba gagwe ka Jesu Kriste – seo e le go kgahlwa ga gagwe le maikemišetšo a gagwe. 6Ka fao, a re tumišeng Modimo ka lebaka la kgaugelo ya gagwe ye kgolo, ye e lego mpho ye a re filego yona ka Morwagwe yo a mo ratago. 7
Gobane ka madi a Kriste re a lopollwa, seo se ra gore re swarelwa dibe. Modimo, ka ge a re gaugetše gakaaka, 8o re file bohlale bjo bontši le temogo ye ntši.
9O re tsebišitše maikemišetšo a gagwe a sephiri go ya ka leano la gagwe le a bego a šetše a itherile go le phethagatša ka Kriste. 10Lona leano le ke le Modimo a tlago le phethagatša ka nako ya gona, ke la go tlo kopanya dihlolwa tšohle tša legodimong le tša lefaseng, gomme Kriste ya ba hlogo ya tšona.
11Dilo ka moka Modimo o di dira ka maikemišetšo le thato ya gagwe; rena Modimo o re kgethile gore re be ba gagwe ka Kriste, bjalo ka ge a be a beakantše. 12Bjale ge, rena re bilego ba mathomo ba go holofela Kriste, a re tumišeng Modimo ka ge e le yo mogolo gakaaka.
13Ka Kriste le lena le bile ba Modimo mola le ekwa molaetša wa nnete, e lego Taba ye Botse yona e le begetšego tša phološo. Le ile la dumela go Kriste, gomme Modimo a le swaya leswao la gagwe ka go le fa Moya wo Mokgethwa wo a bego a le holofeditše wona. 14Moya wo ke yona peeletšo ya gore re tla fiwa tše Modimo a di holofeditšego ba e lego ba gagwe, gomme seo se re tiišetša gore Modimo o tla lokolla bao e lego ba gagwe. A re mo tumišeng ka ge e le yo mogolo gakaaka!
15Ka lebaka leo, e sa le mola ka kwago ka mo le dumetšego go Morena Jesu le ka mo le ratago badumedi bohle, 16ga se nke ke lese go le lebogela go Modimo ge ke le gopola ke rapela, 17gomme ke kgopela Modimo wa Morena wa rena, Jesu Kriste, yena Raletago, gore a le fe Moya wo Mokgethwa, yo a tlago le hlalefiša, a le utollela Modimo gore le mo tsebe. 18Ke rapela gore a le bonegele menagano, gore le tsebe se le bileditšwego go se holofela, le tsebe ge tše Modimo a tlago di fa badumedi e le tše di makatšago ruri, 19le gore maatla a gagwe mo go rena re dumelago ke a makaakang. Ona maatla a a šomago mo go rena ke ona ale a magolo 20
a ilego a a šomiša mola a tsoša Kriste bahung a mmea madulong a bogoši kgauswi le yena kua legodimong. 21Ke gona mo Kriste a okametšego magoši ohle a semoya, le balaodi bohle ba semoya, le maatla ohle a semoya, le babuši bohle ba semoya; o na le maemo a a fetago a babuši bohle ba mehleng yeno le ba ye e tlago. 22
Modimo o dirile gore tšohle di bušwe ke Kriste, a mo fa kereke gomme a ba hlogo ya tšohle. 23Kereke ke mmele wa Kriste yo a e tlalago, yena Motlalatšohle mo gohle.


text:
191Mola Apolose a le Korinte, Paulose o ile a phatša dilete tša ka gare ga naga, a ba a yo fihla motseng wa Efeso. Moo a fihla a hwetša badumedi ba bangwe, 2gomme a ba botšiša a re: “Na mola le eba badumedi le ile la amogela Moya wo Mokgethwa?”
Bona ba mo fetola ba re: “Aowa, le go kwa gore go na le Moya wo Mokgethwa ga se ra ka ra kwa.”
3Paulose a ba botšiša a re: “Bjale le kolobeditšwe ka kolobetšo efe?”
Bona ba mo fetola ka go re: “Ka kolobetšo ya Johanese.”
4
Mar. 1:4,7-8
Luk. 3:4,16
Joh. 1:26-27
Paulose a re: “Kolobetšo ya Johanese e be e le ya bao ba sokologago dibeng tša bona; yena o be a fela a botša Baisraele gore ba dumele go yo a tlilego go mo hlatlama, a era Jesu.”
5Batho bao ge ba ekwa a realo, ba kolobetšwa ya ba balatedi ba Morena Jesu. 6Paulose a ba bea diatla, gomme Moya wo Mokgethwa wa theogela godimo ga bona; ba bolela mantšu a a sa kwešišwego ba bile ba bega molaetša wa Modimo. 7Ka moka ga bona e be e ka ba banna ba lesome le ba babedi.
8Paulose a fela a eya ka sinagogeng ya Bajuda, gomme a tšea dikgwedi tše tharo a bolela ka go se boife le batho, a tšea kgang le bona mme a leka go ba kgodiša tša mmušo wa Modimo. 9Eupša ba bangwe ba bona e be e le dinganga ba sa rate go dumela, ba bolela thuto ya Morena gampe mo phuthegong. Ka gona Paulose a ba tlogela, a tloga le badumedi, gomme ka mehla a fela a boledišana le batho ka ntlong ya borutelo ya Tiranose. 10Gwa dirwa bjalo mengwaga ye mebedi, mo bohle ba ba dulago nageng ya Asia, Bajuda le baditšhaba, ba ilego ba kwa lentšu la Morena.
11Modimo o be a dira mehlolo ye megolo ka Paulose. 12Batho ba bile ba tšea le mašelana a go phumola dikudumela, le dithetho tša go šoma, ba re go mo kgoma ka tšona ba di bea balwetši, mme bona ba fola malwetši a bona, le meoya ye mebe e ba tlogela. 13Bajuda ba bangwe ba go šika le naga ba raka meoya ye mebe le bona ba leka go bolela leina la Morena Jesu ge ba raka meoya ye mebe. Ba e botša ba re: “Re le laela ka Jesu yo a begwago ke Paulose gore le tšwe mo mothong yo.” 14Ba ba bego ba dira bjalo e be e le barwa ba ba šupago ba moprista yo mogolo wa Mojuda yo ba rego ke Skefa.
15Moya woo wo mobe wa re go bona: “Ge e le Jesu ke a mo tseba, Paulose le yena ke wa ka. Bjale lena – ke lena bomang?”
16Monna yoo wa moya wo mobe a ba hlasela, a ba keketa, a ba fenya ka moka, ba ba ba tšwa ba tšhaba ka lapeng la gagwe ba kgeigetšwe ba bile ba gobetše. 17Taba ye ya kwagala go Bajuda le go baditšhaba bohle ba ba agilego Efeso. Bohle ba welwa ke poifo, gomme Jesu a tuma kudu. 18Badumedi ba bantši ba tla ba ipobola phatlalatša gore kgale ba be ba dira tša boloi. 19Ba bantši ba ba bego ba kile ba dira tša boloi ba kgoboketša dipuku tša bona ba di fiša pepeneneng. Ge ba bala theko ya tšona ba hwetša e le ya dipapetlana tše dikete tše masome a mahlano tša silibera. 20Ka maatla a Morena molaetša wa Modimo wa fela o phatlalala o bile o tia ka tsela yeo.
21E rile ge taba tše di seno hlaga Paulose a ikemišetša go phatša naga ya Matsedonia le ya Agaya le go fetela Jerusalema. A re: “Ge ke seno boa kua ke swanetše go etela le Roma.” 22A roma ba babedi ba bathuši ba gagwe, Timotheose le Erastose, Matsedonia ge yena a sa šala lebaka kua Asia.
23E bile tšona nako tše ge motseng wa Efeso go tsoga mmudubudu wo mogolo mabapi le thuto ya Morena. 24Mathulatshipi yo mongwe yo ba rego ke Demetriose o be a bopa diswantšhobopša tša tempele ya modimo wo motshadi Artemise ka silibera, gomme a tlišetša bomathulatshipi ba gagwe poelo ye ntši. 25A ba rapa gotee le bohle ba ba dirago mediro ye e amanago le yeo ya bona, a re go bona: “Banna, le a tseba gore re humišwa ke modiro wo. 26Bjale le a iponela ebile le a ikwela tše di dirwago ke mothaka yo, Paulose. O re medimo ya go dirwa ke batho ga se medimo, gomme o kgodišitšwe batho ba bantši a ba aroša, e sego mo Efeso fela, eupša e nyakile go ba le nageng yohle ya Asia. 27Gomme ga se modiro wo wa rena fela wo o kago goboga, eupša le yona tempele ya modimo wo motshadi wo mogolo, Artemise, e ka bonwa e se selo, mme setumo sa yena modimo woo wo motshadi wo o khunamelwago ke bohle nageng ya Asia le lefaseng ka moka, se tla fela.”
28Ge lešaba le mo kwa a realo, la galefa, la goa la re: “Ke yo mogolo, Artemise wa Efeso!” 29Mmudubudu woo wa phatlalala le motse wohle. Lešaba la phuthuma Gayose le Aristargose ba Matsedonia ba ba bego ba felesetša Paulose, la itlhaganela go ya kgorong la ba kgareetša. 30Paulose o be a rata go yo bolela le lešaba leo, fela badumedi ba se mo dumelele. 31Le ba bangwe baetapele ba naga ya Asia ba e bego e le bagwera ba gagwe ba roma batho go mo kgopela gore a se ye kgorong. 32Kgabagareng yeo go be go šetše go tsoga tlhatlhariane: bangwe ba bolela se, bangwe ba bolela sela, gape bontši bja bona bo be bo sa tsebe gore ba kgobokanetšeng. 33Bajuda ba bangwe moo lešabeng ba bulela Aleksandere tsela. Ba bangwe batho ba mmotša gore a reng. Ke moka Aleksandere a emiša seatla go homotša batho gore a hlaloše se e lego taba. 34Fela e rile ge ba lemoga gore ke Mojuda, ba goa mmogo diiri tše e ka bago tše pedi ba re: “Ke yo mogolo Artemise wa Efeso!”
35Mafelelong lešaba leo la homotšwa ke mongwaledi wa motse a re: “Lena Baefeso, ke mang motho yo a sa tsebego gore motse wa Efeso ke modiša wa tempele ya Artemise yo mogolo le wa leswika lela la go wa legodimong? 36Ga go yo a ka latolago taba ye. Ka gona le swanetše le itshware, le se dire selo ka lephakuphaku. 37Le tlišitše banna ba mo le ge ba se ba hlakola tempele goba ba nyefola modimogadi wa rena. 38Ge Demetriose le bašomikayena ba na le taba le yo mongwe, dikgoro tša tsheko di gona, le baahlodi, a ba tle kgorong! 39Fela ge eba go sa na le se sengwe se le se nyakago, se tla rerwa pitšong ye e rapilwego go ya ka molao. 40Ka lebaka la se se diregilego lehono, re ka bonwa molato wa go hlola mpherefere. Gape ga go lebaka le le kwagalago le re ka ikarabelago ka lona, ge go ka thwe re hlotše mmudubudu.” 41A re go realo a phatlalatša pitšo.


text:
Phapoši ya bodulelo ya Ngaka Peter Magubane e tletše ka dipitša tša go ba le dipheta tša go kganya le diswantšho tša kota. Khutlong ke keramafomo ya sekgale e dutše ka boikgantšho kgauswi le seswantšho sa boso le bošweu sa gagwe a ikgakantšhitše trompeta. Go tšwa ka morago ga kefa ye sephara, lesogana la Sophiatown le bethile kemo.
Ka ge a dula ka pele ga lefensetere, seetša se bonesetša leswaokgwebo la moriri o mošweu wa Ngaka Magubane. Seswantšho se re setšego ka sona ke sa monna woo bophelo bja mošomo wa gagwe bo ka se kgaogantšhwe go tšwa go mologo wa go feta seripa sa ngwagakgolo wa histori ya Aforika Borwa.
Sophiatown, ka ngwaga wa 1955. Ke ka Mokibelo bošego. Masogwana a go apara botse le makgarebe a seemo sa godimo ba tšwile go ya ka toropong, ba apere tša dingwaga tša bomasome senyane. Dieta tša direthe tša godimo di re rat-a-tat-tat mo mebila ye e lorole.
Mmino wa kgogelo wa jazz o go gogela ka shebining ya kgauswi. Ka gare sekesefounu ya go bethagantšha leoto fase le dingangišano tša bosetšhaba di tladitše moya. Ka khutlong go na le Peter wa mengwaga ye 23 wa go bogega a rerišana ka ditaba le bagwera ba gagwe ba Drum, Themba 'Mokgoni wa sekgowa’ le le Bob Gosani gomme ‘motšea diswantšho wa maleba'.
Ka fase ga ngwaga Peter o šomile ka maatla go iphihliša godimo ka maemong a kgatišobaka go tšwa go mootledi go ya go motšea diswantšho wa mogaši wa ditaba. Boraro bjo ke ba bangwe tše dingwe tša dinaledi tšeo Sof'town e di godisitšego.
Mola ba bangwe ba kgethile sefala sa sepolotiki go lebana le hloka bolokišwa bja setšhaba bja kgethologanyo, Peter o kgethile setšea diswantšho. O ile a e utolla,'ke be ke nyaka go dira dikwalo ka maphelo a maAforika Borwa ka nako yeo. Seo ke sona se nhlohleleditšego go ya go tšea diswantšho.
'Peter morago ka ngwaga wa 1955 o be a sa tsebe gore mengwageng ye e tlago e be e mo swaretšeng. Sophiatown, legono. Bjalo ka Peter a otlela ka Sophiatown e lebile Soweto, o gopola bjana bja gagwe bjo a bo phetšego mo mebileng ya gagwe. Dintlo tša mokgwa wa toropo ya meepo ya kgale, di agilwe mo ditšhenyegong tša Sophiatown go dira lefelo la bašweu la Triomf (''Go fenya seemo”), e eme ka mabung wo o tletšego ka hisitori. Go boima go akanya matšatši a tumilego a Sophiatown a filego matswalo go bahlohleletši ba go swana le Peter.
Mebila eo e ke bang ba megopolo ya bosimane bja gagwe: setšea diswantšho sa mathomo seo tatagwe a mo filego, lerato la mmagwe le maitshwaro, legae la gagwe la ntlo ya lepokisana la mankgwara ba lapa la gagwe ba tletše, mola a hlabilwego ka letšatši le lengwe ge a ilo raloka ka ntle.


text:
Lebelela, Theetša O Phele Puku 5
Outline: Elisha, Daniel, Jonah, Nehemiah, Esther. 24 sections. It has a picture book to go along with the recording.
Script Text
Matseno
Madume (Ditumediso go bagwera). Puku ye tala e re botša ka monna yo mogolo wa Biblele yo a tshepilego go thušwa ke Modimo nakong tša meleko. Ge o theetša cassette, retolla seswantšho seo se latelago.
Seswantšho 1: NAAMANE O ETELA NTLONG YA ELISA
2 Dikgoši 5:1-12
Elisa e be e le moruti yo mogolo gape e le moporofeta wa Modimo go Israele. Tšatši le lengwe o ile a etelwa ke Naamane. Naamane e be e le molaodi wa madira a Siria. BaAseriya e be e le manaba a Ba Israele. Naamane o be a tiile a le maatla, empa o be a na le lephera (bolwetši bja letlalo). Yena o ile a tla go Israele ka ge a kwele gore Elisa a ka mo fodiša. Elisa ga a ka a tšwela ntle go mo dumediša, empa o ile a roma modiredi wa gagwe, a mmotša gore a yo hlapa nokeng ya Jorodane ga šupa. Naamane o ile a befelwa, are: ke be ke nagana gore o tla tla gonna a bitša leina la Modimo wa gagwe, a mphodiša. Naamane o ile a sepela a befetšwa kudu.
Seswantšho 2: NAAMANE NOKENG
2 Dikgoši 5:13-19
Modiredi wa Naamane o ile a mo kgopela gore a tšwe go befelweng, le boikgogomošong. Ba mo rapeletša. Ba mo eletša go hlompha taelo ya Elisa ye bonolo. Gomme o ile a ya Nokeng ya Jorodane, a hlapa ga šupa. Lebelela seswantšhong. Naamane o thabile kudu. Lephera le tlogile ka moka. Elisa o be a sa boife motho ka ge a be a tshepile Modimo. O tsebile gore Modimo a ka dira tšohle. O be a tseba gore yo mongwe le yo mongwe o swanetše go hlompha lentšu la Modimo (Bibele). Re swanetše go kgopela Modimo go re thuša go dira tše di lokilego, le go mo tshepa ka nako tšohle.
Seswantšho 3: ELISA LE DIKOLOI TŠA MOLLO
2 Dikgoši 6:8-17
Nakong ye, BaAseriya ba be ba le ntweng le Ba Israele. Modimo a botša mohlanka wa gagwe, Elisa, gore BaAseriya ba tlile go hlasela Ba Israele gomme Elisa a eletša kgoši ka seo. Kgoši ya Aseriya ya laela masole a yona go nyakišiša mo Elisa a be go a le gona, gore a tle a kgone go roma banna, go o mo thopa. Tšatši le lengwe, e sale ka meso Elisa le bolata ba gagwe ba tšwela ntle, gomme ba bona BaAseriya ba dikaneditše mošate wa bona. Ba goeletša bare: "Morena re swanetše go dirang?" Elisa are: "Le se ke la tšhoga (gobane) ba ba nago le rena ba feta ba ba nago le bona."
Elisa a kgopela Modimo gore a bule mahlo a molato wa gagwe. Mohlanka o ile a lebelela, a bona thaba e tletše ka dipere le dikoloi tša mollo tšohle, go dikologa Elisa. Modimo o rometše tše, go ba šireletša. Ba Mogwera, ge bahlanka ba Modimo ba hlompha melao ya Gagwe Yena o kgona go ba šupa tsela le go ba šireletša. Ka go, ga ba swanela go tšhoga selo goba motho.
Seswantšho 4: ELISA LE MADIRA A DIFOFU
2 Dikgoši 6:17-23; Bathleberu 10:30; Diema 25:21
Ge BaAseriya ba fihla go tlo tšea Elisa, yena a rapela are: "Ba o tle ka bofofu." Ka bjako ba fonfaku. Elisa a batamela go bona are: "Ntshšalena morago, ke tla le supetša monna yo le mo nyakago." Elisa a ba iša Samaria, motseng mogolo wa ya Israele, ka moka. Elisa o ile a rapela gape ore "Morena, bula mahlo a banna ba, gore ba bone." Ba ile ba lemoga gore ba motseng ya manaba a bona. Kgoši ya Israele e be a nyaka go ba bolaya, empa Elisa a re. Ba fe dijo le dino, o ba lese ba sepele. Kgoši ya dira seo Elisa a se bolelago. Bagwera, Modimo wa Elisa ke yo mogolo go feta madira ohle. Modimo o re laetše lentšung la Gagwe gore re se ke ra lefetša maneba a rena. O rile: "Tefetšo ke Yaka, ke tla lefetša." Modimo a bolela gape a re: Ge lenaba la gago le swerwe ke tlala, le fe dijo: ge le nyorilwe le fe sa go nwa.....
Seswantšho 5: GO HLASELWAGA SAMARIA
2 Dikgoši 6:24 - 7:3
Madira a Aseriya a tla go lwa le BaIsraele. Ba dikanetša motse wa Samaria nako ye telele. Ba Israele ba ile ba felelwa ke dijo. Lebelela setshwantšho! Kgoši ya Israele e be e sepela lebotong la motse. Basadi ba babedi ba tla go yena. Ba kgopela gore a ba thuše. Ba be ba bolawa ke tlala go fihlela ba e ja bana ba bona kgoši ya se tsebe se a ka se dirago.. O be a befetšwe ka ge Modimo a sa ba lwela go baAseriya. Gomme o ile a eleletša go bolaya Elisa, mohlankedi wa kgoši. Se ke se Morena Modimo a se bolelago: Nako yona ye ka moswana flour le barley (dithoro) di tla be di rekešwa menyakong ya Samaria.
Seswantšho 6: BATHO BA BANE BA LEPHERA
2 Dikgoši 7:3-20
Nakong ye go o be go na le banna ba ba bedi mejakong ya Samaria. Bohle ba bja ba be ba na le lephera. Ba boledišana bare: "Ke ka baka la eng re swanetše go dula mo ra hwela gona?" Are ye ngomadira a Aseriya." Nakong yeo, BaAseriya ba kwa lešata le legolo bjalo ka la Madira, le etla. Ba tšho ga, gomme ba tšhaba ba šia dilo tšabona. Ge banna ba lephera ba fihla kampeng ya BaAseriya, bahwetša go se motho! Ba tšea dijo, le tšohle tše ba bego ba di nyaka. Ba boledišana ba re: "Ga re dire gabotse. Tšatši le ke la ditaba tše di botse, gomme re le boloketše rena beng." Ka bjako ba boela Samaria, ba yo botša bahlokomedi ba mejako bao ba boditšego ba lapa la kgoši. Ka bjako, ke ge batho ba rekiša dijo mejakong ya Smaria bjalo ka ge Modimo a boletše ka Elisa. Modimo a phološa baIsraele, mmogo le Elisa mangbeng a bona. Bagwera, Modimo o romile Jesu Kriste go re lokolla maatleng a sebe, (bobe) le Sathane. Modimo ga a rate gore go be le yoo a tla go ya lefelong la kotlo e sa feleng. Tše ke ditaba tše dibotse go tšwa go Modimo, ire swanetše go boledišana le yo mongwe le yo mongwe ka tšona.
Seswantšho 7: JONA O TŠHABA PELE GA MODIMO
Jona 1:1-7
Ka morago ga lehu la Elisa go ile gwa ba le moporofeta Israeleng. Yena ke Jona. Modimo a re go Jona; sepela motseng mogolo wa Niniva, o rere kgahlanonang le yona: "Ke tseba bokgopo bja batho ba Niniva." Batho ba Niniva le bona e be e le manaba a BaIsraele. Jona ga a ka a rata go ya go bona, a leka go tšhabela Modimo. O ile a hwetša sekepe, (ieselawatle) se se bego se e ya nagena ya kgole. A lefa, sa sepela. Moya wo mogolo wa tsoga lewatleng ka bjako. Batho leselawatleng ba tšhoga. Ba re: A re lahleng matengwa, go hwetša yo a re baketšego tše." Ba lahla gwa hwetša bothata e le Jona.
Seswantšho 8: JONA LEHLAPA YE KSOLO
Jona 1:1-8
Banamedi ba botšiša Jona ba re: "O dirileng?" A ba botša gore o tšhabela Modimo. Ba re go yena: "Re swanetše go dirang gore lewatle le okobale?" Jona a fetola: "Ntahleleng lewatleng" ke a tseba gore ke ka baka la ka ge moya o le ka mokgwa wo." Banamedi ba be ba sa rate go bolaya Jona, empa wa befa go ya pele; gomme ba lahlela Jona lewatleng. Jona ga a ka a hwela meetseng. Lebelela seswantšhong! Hlapi ye kgolo e meditše Jona. Oile a ba dula mpeng ya hlapi matšatši a mararo. Hlapi ya mo tshwela ka ntle mo go omilego (hlatša).
Seswantšho 9: JONA NINIVA
Jona 3:1-10
Modimo a bolela le Jona gape! "Sepela Niniva o rere melaetša ye ke go botšago." Jona a hlompha Modimo a ya a sola batho a re: "Ka matšatši a masome nne Niniva e tla Fedišwa. Kgoši le stšhaba bohle ba llela Modimo gore a ba phološe. Ba fularela ditsela tša bona tša tše dimpe, gomme a e kemišetša go ba phološa. Bagwera, rena ka moka re bjalo ka Jona le batho ba Niniva. Ga re theetša Modimo, mme re dirile tše mpe. Re swanetšwe ke kotlo, empa Modimo o a re rata. O romile Jesu go re sola, le go re phološa, gore re arogane le bobe. Jesu o hwile bakeng sa dibe tša rena. O bile lebitleng matšatši a mararo; bjalo ka Jona ka mpeng (maleng) a hlapi. Jesu o tsogile bahnung. Gomme o tla nea bao ba aroganago le dibe le ditsela tše dimpe bophelo bjo bo sa felego. Bao ba lahlago tsela tše dimpe gomme ba latela Jesu.
Seswantšho 10: ESITHERE LE KGOŠI
Esther 1:1 - 2:18
Esithere e be e le mosetsana wa mo Juda, go tšwa nageng ya Israele. Batswadi ba gagwe ba be ba hlokofetsi. Modecai, malome wa gagwe, e be a le mohlokomedi wa gagwe. Ka morago ga ntwa, Esithere le Modecai ba ile ba thopja le setšhaba sa Israele, ba išwa nageng ya Peresia. Kgoši ya Peresia e be e le monna yo maatla. Yo mongwe le yo mongwe o be a mo tšhaba. Mosadi wa gagwe o ile go mo nyamiša, a nagana go tšea yo mongwe legatong la gagwe. Gomme o ile a dira kgoeletšo ya gore go tlišwe dikagarebe tše botše mošate (ntlong ye kgolo). O ile a kgetha Esithere, go ba kgošigadi yo moswa. Empa Esithere ga se nke a bolele gore ke yena mo-Juda.
Seswantšho 11: MORDECAI O GANA GO KHUNAMA
Esther 3:1 - 4:17, 5:14; John 3:16
Hamani e be e le motho yo bohlokwa Peresia. Batho ka moka babe ba swanetše go mo hlompha le go khunama ge a feta. Mordecai ga a ka a dira seo. Mordecai o ile a rapela Modimo o tee wa nnete. Hamani o ile a befedišwa ke seo. A ikemišetša go itefeletša go Mordecai.
Tšatši le lengwe a botša kgoši: "Go na le setšha ba se se phatlaletšego gare ga batho se o se bušago mo tikolong mmušong wa gago; seosesa lote melao ya gago." O be a bolela ka BaJuda. Hamani a boeletša are: A go be le molao (molao a obewe) go re ba Fedišwe. Hamani a nea kgoši tšhelete. Kgoši ya dumela kgopelo ya gagwe, empa a gona tšhelete. Tsatsi lelengwe, Molao o wa bewa mmušong wa Peresia, wa go re go bolawe baJuda ka moka le go re ba tšeelwe mahumo a bona.
Hamani a tsema kota ye telele mo a bego a rata go fega Mordecai. Mordecai a botša Esther gore o swane tše go ya go kgoši a rapelele batho ba gabo. Esther a re: Ge motho a ka ya go kgoši a sa bitšwa, o swanetše go hwa. A kgopela baJuda go ikona dijo le dino matšatši a mararo go mo rapelela. Gomme le yena, le balata ba gagwe ba dira bjalo. A bolelo gape a re: "Ka morago ga moo ke tla ya go kgoši, le ge seo se le kgahlanong le molao. Ge ke ehwa, ke tla hwa." Lentšu la Modimo le re ruta (Bakriste) go re baKriste ba swanetše go ikgafa ka baka la bana babo bona, moreneng.
Seswantšho 12: MOKETE WA ESTHER
Esther 5:1 - 7:10
Modimo a araba dithapelo tša baJuda. Kgoši a dumelela Esther go bolela le yena. A mo meme meketeng ye bohlokwa ye mebedi, le Hamani a mengwa. Mo moketeng, kgoši a botšiša Esther go re o nyaka eng?"
Esther a fetola: "Ke nyaka gore nna le batho ba gešu re phele, gobane re setše re rekišitšwe (go bolawa)." Kgoši a re: "Ke mang motho yoo e bile o kae yo a nyakago go dira seo?"
Esther a re: "Lenaba la rena ke motho yo mobe yo Hamani." Kgoši e ile ya befelwa ge e e kwa lenaneo le lebe la Hamani, gomme a bega gore a fegiwe gona koteng moo Hamani a be a lokišeditše go fega Mordekai. BaJuda bohle ba ile ba phologa.
Bagwera, Esther o be a ikemišeditše go hwa, go phološa batho ba gabo lehung. Empa, gopola ka Jesu. O re ratile gakaakaa a ba a hwa go re phološa, gore re se ke ra tsena lefelong la kotlo ka go sa felego, seo re elego se swanetšego, ka baka la dibe tša rena.
Matseno
Banna ba babedi Daniele le Nehemia ba ile ba gapeletšwa go dula nageng ya manaba a bona. Empa ba ile ba rapela (direla) Modimo o tee wa nnete, ba ba banna ba ba golo ba Modimo. Lebelela letlakaleng (setshwantšhong) pukung, ge o ekwa modumo wo.
Seswantšho 13: DANIELE LE BAGWERA BA GAGWE
Daniele 1:1-21
Setswantšho se, se šupetša Daniele le bagwera ba bohlokwa ba bararo. E be e le baJuda. Ba be ba thopilwe ke manaba a bona go ya Babyloni. Kgoši ya Babyloni e be a rata gore ba medirele. Ba be ba swanetše go ithuta polelo le ditlwaelo tša Babyloni. Daniele le bagwera ba gagwe, ba gana go ja dijo tša phepo ya kgoši.
Se se be se le kgahlanona le setlwaelo se seJuda. Ba tsebile gore ba swanetše go boloka melao ya Modimo, le go mo hlompha. Ka go ba kgopetše merogo, go la-le lela, le meetse fela go nwa.
Monna yo a bego a ba hlokometše, o be a tšhogile a re mohlomongwe ba tlo ota ba lwala (go fela maatla (boima) ba thoma go lwala). Empa Modimo o ile a ba hlokomela, ya ba ba phedilego le ba bohlale go feta banna bao ba bego ba direla kgoši, Babylona.
Seswantšho 14: DANIELE LE KGOSI YA BABYLON
Daniele 2:1-49
Kgoši ya Babyloni e ile ya lora. A kgopela banna ba gagwe le didupe go mo hlathollella yona. Empa ba ile ba palelwa bohle, gomme a ikemišetša go ba bolaya. Daniele le bagwera ba gagwe ba rapela Modimo, gomme Modimo a utulla toro ya kgoši go Daniele. Daniele o ile a ya go kgoši are: "Go na le Modimo legodimong yo a utullago diphiri.
"Modimo yo o utullela (botša) kgoši seo se tlilego go direga nakong yeo e tlago:
Daniela a botša kgoši gore torong ya gagwe, o bone mebušo ya lefase, le mmušo o mogolo wo ilego wa fenya ye mengwe ka moka.
Wo ke mmušo wa Modimo wo o tla bago gona ka go sa felego. Kgoši o ile a thabela mantšu A Daniele. Babohlale le didupe ba ile ba dumelelwa go phela gomme Daniele a bewa go ba molaodi ka tlase ga kgoši ya Babylon.
Tšohle tšea di diregago mo lefaseng di ka tlase ga taolo (maatla) ya Modimo yo mogolo yo a bolelwago ke Daniele. Ka go, ga raswanela go ya go didupe le dingaka, empa re swanetši go ya go Modimo yo mogolo wa rena, re tshepe Yena go dira seo se lokilego.
Seswantšho 15: SETSWANTSHO SA MODIMO
Daniele 3:1-12
Kgoši ya Babyloni ya bea setswantšho se segolo sa gauta. A bitša bohle bahlomphegi ba gagwe go tla go se bona. Balata ba kgoši ba laela batho bare: "Ge le e kwa modumo wa mmino (kopela), le swanetše go wela fase le rapele seswantšho sa gauta. Mang le mang yo a sa se khunamego te o swanetše go lahlelwa leobeng la mollo." Bagwera ba Daniel, Shadrack, Meshach le Abednego, ba gana go khunamela setswantšho. Ba rapela Modimo fela. Batho ba bangwe ba ya go kgoši ba re: "Go na le baJuda ba bangwe pušong ya gago bao ba tshelago molao o wo beilego. Ga ba direle medimo ya gago le ge e le go rapela setshwantšho sa gauta.
Seswantšho 16: LEOBA LA MOLLO
Daniele 3:13-28; Exodus 20:3-5
Kgoši ya bitša bagwera ba bararo ba Daniele. A re go bona: Ge le sa rapele setshwantšho sa gauta, le tla lahlelwa leobeng la Mollo. Ke Modimo ofe yo a tla go kgona go le lokolla seatleng saka?"
Bona ba fetola! Modimo yo re o direlago, o a kgona go re lokolla, (Phološa) le ge a ka se re lokolle, re ka se rapele setshwantšho sa gauta."
Ka go o, Shadrack, Meshack le Abednego ba ile ba lahlelwa leobeng la mollo. Kgoši ya lla (Goeletša) "Bona! Ke bona banna ba bane ba sepela go dikologa mollo, wa bone o lebelelega bjalo ka Morwa Modimo." Ge banna ba bararo ba e tšwa mollong ba be ba sa swa.
Kgoši are: A go retwe (tumišwe) Modimo wa Shadrach, Meshach le Abednego, Yo a rometšego morongwa wa Gagwe go hlakodiša (pholosa) bahlankadi ba gagwe, gobane ga go na modimo yo mongwe yo a ka phološago ka mokgwa wo."
Bagwera, Modimo yena yo o laetše ditšhaba tšohle are: Gag o a swanela go ba le medimo e šele pele ga ka, gape ga o a swanelwa go itirela modimo wa go betlwa, le go di khunamela le go di direla.
Seswantšho 17: DANIELE O RAPELA MODIMO
Daniele 6:1-13
Daniele o ile a ba le maatla a magolo (taolo) nageng ya Babylon. Ba bangwe ba hlomphegi ba ba le lehufa ka seo.
Ba patelwa go hwetša seo ba ka mmegang ka sona, Gobane Daniele o be a hlompha kgoši. Ka go o manaba a Daniele a ya go kgoši a re: "Kgosi e swanetše go ntšha taelo (molao) ye o rego mongwe le mongwe yo a rapelago Modimo yo goba motho, matsatsing masome tharo, ntle le wena kgoši, o swanetšwe go lahlelwa moleteng wa ditau... Kgoši ya dumelelana le molao wo; wa dirwa.
Daniele a kwa molao wo moswa wa kgoši, empa a tšwe la pele go rapela Modimo gararo ka letšatši bjalo ka pele. Ge manaba a gagwe a mmona a rapela, o ya go kgoši ba re: Daniele ga a hlomphe molao wo o dirilego.
Seswantšho 18: DANIELE MOLETENG WA DITAU
Daniele 6:14-24
Kgoši o be a sa rate gore Daniele a hwele moleteng wa ditau, empa o be a ka se kgone go fetoša molao. Daniele a lahlelwa moleteng wa ditau. Mesong letšatši le le latelago kgoši a kitimela moleteng wa ditau a bitša: "Daniele, Mohlanka wa Modimo yo a phelago, a Modimo wa gago o kgonne go o pholosa ditaung?
Gomme Daniele a arabi are: "Modimo waka o rometše morongwa wa Gagwe, a tswalela melomo ya ditau." Kgoši ya a thaba kudu. Daniele a ntšhwa moleteng wa ditau. Go ya ka taelo ya kgoši, manaba a Daniele a ile a lahlelwa moleteng wa ditau, ka penšana ba gagolwa (jewa) ke ditau tša ba rathontšha. Bagwera, ge re a swanela go tšhoga seo batho ba ka re dirago sona, ge re tshepa Modimo yo a phelago. Yo a thušitšego Daniele le bagwera ba gagwe. Le ge batho ba ka re bolaya, re sa na le tshepo (kholofeto) gobane Jesu o tšwile go Modimo go re fa bophelo bjo bo sa felego, go bohle ba ba mo ratago le ba ba mo direlago.
Seswantšho 19: NEHEMIA PELE GA KGOŠI Y KGOLO
Nehemia 1:1 - 2:7
Nehemia o phe tše Babylon ka morago ga Daniele, le yena e be e le MoJuda, a tshepile Modimo. E be a le modiredi wa kgoši ye kgolo. Tšatši le lengwe ge a iša bjalwa pele ga kgoši, kgoši ya re go yena; "ke ka baka lang o bonala o sa thaba...?"
Nehemia o be a sa thaba gobane Jerusalema, motse wa borakgolokgokgo ba gagwe, o be o thubilwe gomme ba Juda bao ba bego ba phela moo, ba be ba le bothateng bjo bogolo. Ka go o Nehemia a botša kgoši ka ga Jerusalema le batho ba gagwe, ba Juda. Kgoši yare: "E ka ba se gona se o ratago go se kgopela go nna?"
Nehemiah a rapela ka setu (peto) go Modimo, a botša kgoši: Ge go thabiša kgoši, nthomele motseng ya botatawešu, go re ke yo e aga leswa. Modimo a araba Nehemia. Kgoši a dumela kgopelo ya gagwe.
Modimo a buša godimo ga dikgoši ka moka le ba buši ba lefase, ge setšhaba sa Modimo se mo rapela, se dira tšeo mo thabišago, Modimo o araba dikgopelo tšohle tšeo di dumelelana go (ya ka) le thato ya gagwe.
Seswantšho 20: NEHEMIA O LEKOLA TOROPO YE E PJATLEGILEGO
Nehemia 2:8-20
Kgoši e ile yafa Nehemia dilo tša go aga le banna ba go mo thuša. Nehemia le bathuši ba gagwe, ba sepela, ba ya Jerusalema. Manaba a gagwe a kwa ka Nehemia le maekemišetšo a gagwe. A befelwa. Ba be ba sa rate go re go be le yoo a ka thuša go ba Juda. Nehemia o be a sa tšhošwe ke bona. O be a nyaka go lekola Jerusalema, gomme o ile a dikologo maboto (merako) a a pšhatlegilego a motse.
O ile a ya bošego gore go se be le yoo a tlogo tseba seo a bego a se dira. Ka le le latelago, Nehemia a bitša ba-Juda are: "Etlang re age leswa merako ya Jerusalema gomme re ka se hlwe re sa nyatšega (go tshwenyega ka mokgwa wo)."
A ba botša gore Modimo ona le bona, gomme re o hweditše tumelelo go kgoši Babylon. BaJuda ba fetola: Are ageng leswa.
Seswantšho 21: GO AGWA GA MABOTO
Nehemia 3:1 - 6:19
Lebelela setšhwantšhong. BaJuda ba thoma go šoma. Ba bangwe ba tloša ditšhila mola ba bangwe ba aga maboto, le go aga mejako. Manaba a bona a thoma go be felwa kudu. Gomme Nehemia a rapela go Modimo gape. A kgopela Modimo gore a mo hlahle gorseo a swanetše go se dira? Gomme a bea banna ba ba ihlamilego mabotong go diša bašomi. O mongwe le o mongwe a tšea dibetša (diagale), a itoišetša ntwa. Manaba a ile a palelwa go bolaya Nehemia, le ge e le yo mongwe wa ba Juda. Gomme mošomo o ile wa tšwela pele (ka matšatši 52), maboto a be a agilwe leswa. Re hloka bohlale go tseba seo e lego toka (sa maleba). Bohle re hloka maatla go dira toka. Modimo o na le bohlale bjo le maatla. Bjalo ke Nehemia, re swanetše go rapela Modimo, re mo tshepe re obamele lentšu la Gagwe gomme re tla tseba gore Modimo wa rena o tla re lwela.
Seswantšho 22: EZRA O BALA MOLAO
Nehemia 8:1 - 13:31
Ge merako e fedile, baJuda ba kopana Jerusalema. Ezra, Moprista wa Modimo, a ba balela molao wa Modimo. Lentšung la Modimo, Bibele. Ba bangwe ba thoma go lla. Ba tsebile gore ba tshetše melao ya Modimo. Ke seo se dirilego gore Modimo a dumelele manaba a bona go pšhatšla, motse wa bona. Ba ile ba nyaka go fularela mesepelo ya bona ye mebe gomme ba latela tsela ya Modimo gape. Nehemia a re go bona: "Le se ke la hlokofala, gobane lethabo la Morena ke maatla a lena. Bagwera, le na le lethabo? Modimo o re fa lethabo le (semoya) maatla ge re Mo tseba re boloka (lota) lentšu la Gagwe le lekgethwa (Bibele). E re ke go botše ka mo le wena o ka tsebago Modimo wa Nehemia. Ke Yena a nnoši Modimo a le tee wa therešo.
Seswantšho 23: JESU SEFAPANONG
Johana 19:17-30
Go na le tsela e tee fela ya go tseba (Mohlodi) Modimo. Modimo o rometši morwa wa Gagwe, Jesu, go re šupa tsela. Jesu o phetši lefaseng mengwageng ye mentši yeo e fetilego. O dirile dilo tše di botse tše intši, go thuša batho O re šupile ditso ka moo re swanetšego go phela, gore re kgahle Modimo. Empa ga se ra latela tsela ya gagwe. Re dirile dibe bohle, kgahlanona le Modimo. Modimo o otla badiradibe bao ba sa latelego ditsela tša Gagwe, gomme ka morago ga lehu, o tla ba romela lefelong la kotlo ye e sa feleng, mo go tukago mollo (diheleng).
Lentšu la Modimo le re ruta gore Modimo o dirile motho wa mathomo ka lerole la lefase gape ge re ehwa, mebele e boela gape leroleng. Ge e le mmele wa moya, e lego seripa sa rena, se tla boela go Modimo ya a re filego gomme moo re tla otiwa goba ra Fiwa moputso.
Theetša, Modimo o phološitše Elisa le Daniele go bolaweng ke batho. Empa Modimo o ile a dumelela batho ba kgopo go bolaya Jesu. Ba ile ba mo mapola, (kokotela) koteng (sefapanong). Jesu o tlošitše kotlo go badiradibe bohle, ka gobane a rata batho ka moka. Bjale ge re sokologa (re itshola). Modimo o tla re lebalela dibe ge re ka go mo tseba, ra latela ditsela tša gagwe gape. Go balatedi ba Jesu ba nnete, go ka se be le kotlo ka morago ga lehu, empa ba tla mo rata le go Mo hlankela ka go sa felego. (legodimong)
Seswantšho 24: JESU O ŠUPA TSELA GO YA BOPHELONG BJO, BO SA FELEGO
Mateo 7:13-14; Johana 14:6
Bagwera, ge batho ba tšwela pele go se hlomphe Modimo, ba sepela tseleng ye kgolo, ya bophara mo Sathane e lego morena wa bobe bjohle. Tsela ye e iša felong la kotlo ye e sa felego. Mang le mang yo a tswetšego mo lefaseng o tsena tseleng ye ya petleke. (se ke nnete le gonna le wena). Gobane lentšu la Modimo lere, "Ba dirile dibe bohle...."
Ka gobane batho bohle ke badiradiba, bohle ba swanelwa ke kotlo ya Modimo. Empa Modimo o romile Morwa wa Gagwe Jesu go rwala kotlo bakeng sa rena. Modimo o tsositše Jesu bahung gomme bjalo o a phela go re šupa etsa tsela ya go boela go Modimo. Jesu o itše: "Ke nna tsela le nnete le bophelo, ga go yo a tlago go Tate ge e se ka Nna."
Ba ba latelago tsela ya Jesu, ba ka se tsene lefelong la kotlo ye e sa felego, empa Sathane le bao ba mo latelago, ba tla ya gona. Re swanetše go latea tsela ya Jesu gona bjalo. Ke ye thata, ye tshesone. Ka baka la bobe mo lefaseng, batho ba tla tlaišwa.
Empa Jesu o dula a na le bao ba mo latelago, go ba fa maatla. Go balatedi ba Jesu go na le tshepo gobane tsela ya Jesu e iša bophelong bjo bo sa felego (legodimong). Legodimong ga go na mathatha (matshwenyego) empa lethabo le le sa felego le khutšo, gobane bohle ba ba yago legodimong, ba tla direla, le go rata Modimo, le go ba go Yena ka go sa felego.
Ge o rata go arogana le tsela ya Sathane gomme o rata go sepela tseleng ya Jesu yeo e išago go Modimo, o ka rapela ka mokgwa wo: Modimo Ntate, ya legodimong, ke sepetše tseleng ya sathane ke latela kganyoga tšaka, menagano ye mebe le mesepelo ye mebe yaka. Hle ntebalele, nna modiradibe.
Ke a lebogo Morena Jesu gobane o hwile sefapanong, wa rwala kotlo ka baka la dibe tšaka.
Ke a leboga gobane madi a Gago a nhlatswi tše sebeng. Morena Jesu ke go amogela bjalo ka Morena le Mophološi waka.
Ke a go leboga gobane ka Moya wa Gago, o mpha maatla a go ba ngwana wa Modimo le go hlompha lentšu la Modimo (Bibele). Amen.
Ka leina la Jesu ke a kgopela.


text:
21Ka gona lena Baisraele bitšanang “Setšhaba sa Modimo” le “Bagaugelwa”.
2Bana ba ka, beang mmagolena molato ka gobane ga e sa le mosadi wa ka, gomme le nna ga ke sa le monna wa gagwe. A a tlogele bofebe le bootswa bja gagwe. 3Ge a ka se bo tlogele ke tla mo hlobodiša a šala a le fela boka mola a belegwa. Ke tla mo dira bjalo ka leganata, ka mo swantšha le naga ye e omeletšego, gomme ka mmolaya ka lenyora. 4Bana ba gagwe nka se ba gaugele – ke bana ba seotswa, 5ka gobane mmagobona o be a otswa, motswadi wa bona o be a dira tša go leša dihlong. O be a re: “A ke ye go baratiwa ba ka ba ba mphago dijo le meetse, boya bja nku le mašela a boletiana, makhura a mohlware, le tša go nwa.”
6Ka lebaka leo ke tla mo thibela tsela ka mašaša a meetlwa, ka aga le morako gore a se kgone go tšea ka ditsela tša gagwe. 7O tla šala baratiwa ba gagwe morago, fela a se ba sware. O tla ba nyaka, eupša a se ba hwetše. Ke gona a tlago re: “A ke boele go monna yo e lego wa ka – mola ke phela le yena go be go le kaone go phala bjale.”
8O be a sa dumele gore ke nna ke mo filego mabele, beine, makhura a mohlware, ke mo neilego silibera le gauta ka bontši, mme yena a direla Baale ka tšona. 9Bjale ge, ge go bunwa ke tla mo amoga mabele a ke mo fago ona, ka mo amoga le beine ya ka ka nako ya yona; ke tla mo tšeela le boya bja nku le mašela a boletiana a ke mo filego ona gore a dire tša go ikapeša. 10Ke tla mo hlobodiša pele ga baratiwa ba gagwe, gomme ga go yo a tlago kgona go mo hlakodiša diatleng tša ka. 11Ke tla fediša mathabo a gagwe ka moka, menyanya ya gagwe ya ngwaga ka ngwaga, le ya Lebalana, le ya Disabatha – menyanya yohle ya gagwe ya sedumedi. 12Ke tla senya merara le mego ye a rilego o e filwe ke baratiwa ba gagwe e le meputso ya ge a robala le bona. Dirapa tša gagwe tša merara le tša mego ke tla di fetoša lešoka; di tla lewa ke diphoofolo tša naga. 13Ke tla mo otlela mehla yela ya ge a be a ntebala, a direla Baale dihlabelo, a bile a apara mangina a nko le dikgabišo tše dingwe, a latela baratiwa ba gagwe.
O realo, Morena.
14Ka gona ke tla mo goketša ka mo iša lešokeng; moo ke tla mo rapeletša ka mmušetša go nna. 15
Ke tla mmušetša dirapa tšela tša gagwe tša merara, gomme Moedi wa Matshwenyego ka o dira felo ga kholofelo. Moo o tla kwana le nna bjalo ka mola e sa le yo mofsa, mola a etšwa Egepeta. 16Mehleng yeo o tla buša a mpitša monna wa gagwe – a ka se sa mpitša Baale2:16 “Baale” Leina le la modimo wa Bakanana le ra go re “Morena” le ra le go re “mogatša”. wa gagwe. 17Nka se sa tsoga ke mo dumeletše go bolela leina la Baale gape, a ka se sa mo rapela.
18Mehleng yeo ke tla dira kgwerano le diphoofolo tša naga le dinonyana tša legodimo le digagabi lefaseng, gore di se tshwenye setšhaba sa ka. Le gona ke tla tloša dibetša tša ntwa nageng – mara le mesebe le ditšhoša – gomme ka dira gore setšhaba sa ka se dule se bolokegile.
19Wena Israele,
tumelelano ya rena ya lenyalo e tla ba ya go ya go ile.
Ke tla go tshepegela ka go botegela;
ke tla go rata ka mehla ka go gaugela.
20Ka ge ke le monna wa gago
ke tla go botegela,
gomme wena wa dumela
gore ke nna Morena.
21-22Mehleng yeo ke tla kwa dithapelo
tša setšhaba sa ka sa Israele.2:22 “Israele” Seheberu mo se re Jesriele se šupa Israele. Lebelela Hos. 1:4 le 11.
Ke tla fa magodimo pula ye a nkgopelago yona,
magodimo ona a nešetša lefase pula ye le a kgopelago yona,
lefase la mediša mabele le diterebe le mehlware,
mme tšeo tša tlišetša Israele dijo.
23
1 Pet. 2:10
Ke tla atiša setšhaba sa ka mo nageng.
Ke tla gaugela bao ba bego ba bitšwa “Basegaugelwe”,
le bao ba bego ba bitšwa “Gasesetšhabasaka”
ka re: “Le setšhaba sa ka,”
gomme bona ba fetola ba re: “Wena o Modimo wa rena.”


text:
581Morena o re: “Goelela kudu bjalo ka phalafala ge e lla! Botša setšhaba sa ka sa Israele makgopo a sona, o tsebiše ditlogolo tša Jakobo dibe tša bona. 2Ba nkhunamela ka mehla mme ba re ba nyaka go tseba ditsela tša ka. Ba re ba nyaka gore ke ba beele melao ya go loka, le gona ba kgahlwa ke go nkhunamela, bjalo ka setšhaba se se dirago tše di lokilego, se se sa tlogelego Modimo wa sona.”
3Setšhaba se a botšiša se re: “Re ikonelang dijo ge eba Morena ga a re ele hloko? Go thušang go ikokobetša ka mokgwa wo ge eba yena a se ne taba?”
Morena o re go bona: “Taba ke gore le re mola le ikona dijo ya ba le phetha le a lena mabaka, le gona le uthautha badiredi ba lena. 4Go ikona dijo ga lena go a le galefiša, la tsoša ditshele, la lwa. Ge le ikona dijo ka mokgwa woo nka se kwe dithapelo tša lena. 5Ge le ikona le ikweša bohloko, la inamiša dihlogo la swana le mohlahla, gomme la ala diaparo tša go ilela le melora la robala godimo ga tšona. Na seo e ka ba ke sona se le se bitšago boikono? Le bona nke nka kgahlwa ke seo?
6“Boikono bjo ke bo nyakago šebo: Tlemollang makgoba a le a gateletšego, lokollang ba le ba dirilego makgoba le se na tokelo. Bagatelelwa a ba hunologe. 7
Efang ba ba swerwego ke tlala dijo, gomme badiidi ba ba se nago magae le ba amogele ka malapeng a lena. Batho ba ba se nego diaparo le ba fe tšona, le meloko ya lena le se ke la gana go e thuša.
8“Ke moo go le phološa ga ka go tlago le hlabela bjalo ka letšatši, gomme dintho tša lena tša fola ka pela. Ke tla le eta pele ke le Mophološi wa lena, gomme letago la ka la le šireletša le le šetše morago. 9Ge le rapela ke tla le kwa. Ge le ntelela le nyaka thušo ke tla le araba.
“Ge le ka lesa go gatelela batho le go ba šupa ka menwana le go bolela tše mpe; 10ge le ka fepa ba ba swerwego ke tlala gomme la khoriša ba ba itlhakelago, gona leswiswi le le lego go lona le tla fetoga seetša sa mosegare. 11Ke tla le eta pele ka mehla, ka le khoriša nageng ya komelelo. Ke tla dira gore le kgwahle. Le tla swana le serapa se se nošetšwago gabotse, le mothopo wo o sa pšhego. 12Batho ba gabolena ba tla tsošološa marope ale a kgale, ba aga godimo ga metheo yela ye metala. Le tla tsebja le le batho ba ba ilego ba tsošološa merako, ba aga ka lefsa dintlo tše di bego di phušotšwe.”
13Morena o re: “Ge le ka kgethwafatša Sabatha gomme la se bapatše selo ka lona letšatši leo, ge le ka kgahlwa ke Sabatha la e tšeela godimo, la e hlompha ka go se dire tše le di dirago ka matšatši a mangwe, la se tšwetše dipapatšo tša lena pele, le gona la se tšee magang a lefeela ka letšatši le, 14gona le tla ipshina ka go ntlhankela. Ke tla dira gore le hlomphiwe lefaseng ka moka, gomme le tla iketla nageng ye ke e filego Jakobo, rakgolokhukhu wa lena. Ke realo, nna, Morena.”


text:
381Mehleng yeo Kgoši Hiskia a lwala mme a nyako hwa. Moprofeta Jesaya, morwa wa Amotse, a ya go yena a re: “Morena o re: ‘Beakanya tša lapa la gago, ka gobane o ka se fole; o tla hwa.’ ”
2Hiskia a phekgoga a lebelela lebotong gomme a rapela a re: 3“Hle, Morena, gopola gore ke go hlanketše ka potego le botshephegi, le gore ka mehla ke dirile tše o bego o nyaka ke di dira.” Gomme a thoma go lla gabohloko.
4Ke moka Morena a laela Jesaya 5gore a boele go Hiskia a yo mmotša a re: “Nna, Morena, Modimo wa rakgolokhukhu wa gago, Dafida, ke kwele thapelo ya gago mme ke bone meokgo ya gago; ke tla go lesa wa phela mengwaga ye mengwe ye lesome le ye mehlano. 6Ke tla hlakodiša wena le motse wo wa Jerusalema go kgoši ya Asiria. Ke tla šireletša motse wo.”
2138:21-22 Ditemana tše di ntšhitšwe mafelelong a kgaolo ye tša tsenywa mo. Lebelela 2 Dikg. 20:6-9. Jesaya a botša kgoši gore bahlokomedi ba gagwe ba tšee phaphathi ya makwapi a mago ba gatiše sekaku sa kgoši ka yona, gomme o tla fola. 22Kgoši Hiskia a mmotšiša a re: “Sešupo sa gore ke tla ya Tempeleng ke eng?”
7Jesaya a mo fetola a re: “Morena o tla go laetša sešupo sa gore yena o tla phetha se a se boletšego. 8O tla dira gore moriti wo o lego mo manamelong a a agilwego ke Kgoši Ahase o boele morago ka dikgato tše lesome.” Gomme moriti wa boela morago dikgato tše lesome.38:8 “manamelong ... dikgato tše ... dikgato tše” goba “sešupanakotšatši ... maswao a ... maswao a”.
9Ge Hiskia a fodile, o ile a ngwala kopelo ye ya go tumiša Morena:
10Ke be ke re ke ya bodulabahu
ke sa le yo mofsa,
ke kgaoletšwe mengwaga ya bophelo bja ka.
11Ke be ke re nka se sa bona Morena lefaseng le la ba ba phelago,
goba motho wa nama mo lefaseng.
12Ke re ke amogwa bophelo;
bo tlošwa go nna
bjalo ka mošaša wa modiša ge o tumolwa o tlošwa.
Ke re bophelo bja ka bo a phuthwa bja kgaolwa
boka mologi ge a ripa lešela selogelong.
Bošego le mosegare ke be ke re Modimo o a mpheleletša.
13Bošego ka moka ke be ke lala ke lla ke nyaka thušo;
Modimo a nthoba marapo bjalo ka tau.
Bošego le mosegare ke be ke re Modimo o a mpheleletša.
14Lentšu la ka le be le fokola bjalo ka la peolane,
ke lla bjalo ka leeba.
Mahlo a ka a be a lebelela godimo ka go lapa.
Ka re hle, Morena, nkimolle bothateng bjo.
15Ke be nka reng?
Ke be nka botša Morena eng ka gobane ke yena a bego a ntirile dilo tše?
Ke be ke tla no kgotlelela ka phela,
le ge pelo ya ka e be e le bohloko.
16Mong wa ka, ke phelela wena, wena fela;
hle, mphodiše o mphediše.38:15-16 Ka Seheberu ditemana tše ga di kwagale gabotse.
17Bohloko bja ka bjo bogolo bo nthušitše.
O nthatile mme wa ntlhakodiša lehung,
wa ntshwarela dibe tša ka tšohle.
18Bodulabahu bo ka se go rete,
bahu ba ka se go tumiše.
Ba ba hwilego ba ka se tshephe go botega ga gago.
19Ba ba phelago bona ba a go godiša,
ba bjalo ka nna ge ke go tumiša bjale.
Bana ba botšwa ke botatabo gore o a botega.
20Morena, o mphodišitše.
Re tla letša dikwadi ra go tumiša Tempeleng ya gago
bophelong bjohle bja rena.38:20 Temana 21 le 22 di latela temana 6.


text:
Kobs
Leina la Lapa la Tlwaelo
Dikob
Maina a Mangwe a Yona
Meropa, Mafele, Dihlogo tša go tia
Leina la tša Thutamahlale
Sciaenidae
Bogolo
Go fihla dimetara tše 2, palogare ya disentimetara tše 70
Boitšhupo
Dihlapi tša sekalee tša go lelefatšwa. Lephegwana la hlapi la go segwa botebong. Mothalo wa ka mathokong wo ikemetšego wa go hlagelela kudu le ka dinako tše dingwe ka dipatšo tše tšhweu. Diphedi tše dingwe di na le para ya ditatanyane tše nnyane. Gantšhi e silibera goba mmala wa botsothwa. Dikob tša go sa be le selo tša shini ye marunu.
Tshedimošo ya Kakaretšo
Lapa la Sciaenidae le bopša ke 70 tša kakaretšo le 270 ya mehuta ya diphedi. Di dira modumo wa go bušeletša wa go swana le letata goba wa moropa le dibudula tša tšona tša go rutha. Baswa ba na le lephegwana le legolo ka morago. Badudi ba ka fase ka mafelong a sehlaba le diestuari. Di ntšhetša mae ka ntle lewatleng la go bulega.
Phepo
Di ja dihlapi tše nnyane le tša go phela ka fase tša go hloka mokokotlo.
Phatlalatšo
E direga dithempheretšheng ka moka le mawatleng a borutho a lefase le ka meetseng a hlwekilego le a letswai.
Mehuta ye e Tlwaelegilego
Daga kob - Argyrosomus japonicus
Kob - Argyrosomus hololepidotus
Baardman ye tshesane - Umbrina ronchus


text:
Letšatši la Mošupologo ka mehla e ba letšatši le legolo la go hlatswa ka ntlong ya Koko. Mesong ya mošupologo o mongwe le o mongwe, Koko o be a ntšha sekotlelo sa tšhipi se segolo seo a hlatswago diaparo ka gare ga sona a se bea tafoleng ka jarateng. Ka morago o tla bediša meetse ka ketlele. O be a swanela go bediša meetse gantši gore a tlatše sekotlelo.
Koko ka morago o tšhela sesepe sa lerole gomme a hudua meetse ka lehwana la kota le legolo go fihlela a tlala dipudula. O ile a tsenya malakane ka moka le dilopo, le lešela la tafola le seaparo sa gagwe sa ka gare se segolo ka sekotlelong sa go hlatswetša gomme a di kitela tlase ka meetseng ka lehwana la gagwe la kota le legolo a ba a di hudua gantši le gantši.
E rile ge dihlatswiwa ka moka di hlatswitšwe di tšokoloditšwe, Koketso a thuša koko go anega dihlatswiwa tša go thapa tša boima terateng ya go anega.
Mesong ya go tonya ya Mošupologo o mongwe, Koketso o ile a lebelela diaparo tše a di aperego.
“Mmm,” a nagana, “disokisi tša ka tše dišweu di hlwekile, efela dieta tša ka tše di talalerata di tšhilafetše. Roko ya ka ye pinki e hlwekile, efela jesi ya ka ya methaladi ya go taga e tšhetšwe ke dijo tša go fihlola! A re lebelele – lee, tamatisoso, maswi, panananyana le marathana a MANTŠI. Ke rata jesi ye ya ka ya borutho ye botse, efela e nyaka go hlatswiwa!”
“Koko!” a mmitša. “Naa nka tsenya jesi ya ka ya methaladi le dieta tše ditalalerata ka sekotlelong sa gago sa go hlatswetša?”
Koko o ile a segela teng, “Aowa, lerato la ka, meetse a FIŠA. Ga wa swanela go dira seo!”
Koketso ga se a kwešiša. Ke ka lebaka la eng a sa swanela go tsenya jesi ya gagwe le dieta ka sekotlelong sa go hlatswetša sa koko? Gomme, e rile ge Koko a ile lebenkeleng go reka matsapane le dieiye, Koketso a kitimela ka jarateng. O ile a hlobola jesi ya gagwe ya methaladi le dieta tše ditalalerata, a tšea lehwana la kota le legolo a di kitela ka lona ka sekotlelong sa go hlatswetša ka fao go lego tše dingwe.
Dilo tšohle di be di fiša kudukudu ebile di le boima. Dipudula tša sesepe di ile tša ethimodiša Koketso, efela mafelelong a kgona go kitela diaparo tša gagwe kua tlase – tlasetlase ka tlase ga malakane le dilopo, lešela la tafola le seaparo sa Koko sa ka gare se segolo.
“Šidile,” a realo go jesi le dieta tša gagwe, “bjale le tla ba botse la nkga bose.”
Koko o rile go boa, a lemoga gore Koketso o apere roko ye sese gomme maotong ke disokisi fela.
“Koketso,” a realo, “go a tonya. Ke ka lebaka la eng o apere bjalo? O nyaka go tsenwa ke phefo?”
“Aowa, Koko,” a realo Koketso, a boka ka seatla sefahlegong, “ke a SWA. Ga ke kwe go tonya le gannyane.”
O ile a tlolatlola tseleng a dumediša koko ka go mo emišetša seatla. “Gabotse, Koko,” a realo. “Ke ya go bona Pinky.”
“Emanyana …” a realo Koko. Efela Koketso ga se a mo kwa ka ge a šetše a potetše ka sekhutlo.
Koketso o ile a thoma go kwa go tonya kudu ge a le tseleng ya go ya go Pinky. Phefo e be e fefeula roko ya gagwe, gomme tsela e re ke lehlwa ka tlase ga maoto a gagwe. O ile a phutha matsogo a kitimela ntlong ya motswala wa gagwe.
“Pinky!” gwa bitša Koketso a fofafofa setupung sa pele ga lebati la gabo Pinky. “Pinky, mpulele, ke SWERWE KE LEKGWA!”
Pinky o ile a tla lebating. “O hlakane hlogo, Koketso?” a realo. “Nkane o se wa apara diaparo tša marega?”
Ntlo ya Pinky e be e le botse gape e le borutho.
“Tsena, Koketso,” a realo mmago Pinky, Sarah e lego Mmane wa Koketso. “O fihlela re e ja borotho le jamo.”
Koketso o ipshinne kudu ntlong ya gabo Pinky a lebala le ka diaparo tša Koko. Gateetee o ile a gopola gomme a fofa setulong.
“Aowaowa!” a realo. “Ke be ke swanetše go thuša koko go anega diaparo. Ke swanetše go ya gae GONA BJALE!”
“O ka se sepele o apere ka tsela yeo,” a realo Mmane Sarah. “Empa o apere se.” O file Koketso jesi ya botse ye kgolo ye tsotho ya go fihla dikhurung tša gagwe, le phere ya disiliphere tša kgale.
Koketso o rile ge a fihla gae a hwetša koko wa gagwe a mo emetše a phuthile matsogo. O be a befetšwe kudu. Dihlatswiwa ka moka di be di anegilwe, gomme kua mafelelong e le phere ya dieta tše ditalalerata tša go tsorotla meetse le jesi ye nnyanennyane yeo e ka lekanago lesea.
Molomo wa Koketso o ile wa bulega. “Efela,” o ile a kgamakgametša, “efela, efela, efela, ga ke kwešiše. Selo sela o kare ke jesi ya ka, efela ga se yona.” O ile a kwa megokgo e tlala ka mahlong a gagwe. “Ijoo, Koko,” a lla, “go diragetše eng ka jesi ya ka? Nna ke nyaka jesi ya ka!”
Koko o ile a mo lebelela. “O se ke wa re ga se ka go botša, Koketso,” a realo. “O ka se tsenye dilo tša go dirwa ka wulu ka meetseng a go fiša ka tsela ye. Ge o dira seo di a hunyela. Ke lona lebaka le o bonago jesi ya gago e hunyetše.”
E rile ge Koketso a tsoga mesong ya go latela, a hwetša Koko a tsentše dikuranta ka dieteng tša gagwe tše ditalalerata a di beile kgauswi le setutetši. Di be di sa thapile ebile di thunya muši, efela bogolo bja tšona ga se bja amega! Jesi ya gagwe e be e omile e phuthilwe godimo ga dihlatswiwa tša Koko. Efela, e be e le ye nnyane kudukudu.
Koketso o ile a ya go dula setupung ka ntle a apere jesi ye kgolo ye tsotho ya Mmane Sarah le disiliphere. O ile a phurulla jesi ye nnyane diropeng tša gagwe. “Ke maswabi, jesi ya go kokoropana,” a realo, “o be o le botse o le boleta.” O ile a lla gannyane.
“O lebelelega o le botse gape o tutetše mesong ye ya go tonya, Koketso,” lentšu la realo. Ke la Malome Koos wa go tšofala yo a bego a kgarametša teroli mo tseleng. “Ke na le motho yo a nyakilego go bolaya ke lekgwa bošego bja go feta.” Gomme Malome Koos a bula jase ya gagwe ye kgolo a mmontšha mpšanyana ye a e swerego ya go tatamela.
“Aa, Malome Koos,” a realo Koketso, “mpša yeo ga e na boya bjo bo lekanego gore e tutele. Mo gongwe e nyaka jase ya wulu ye botse.”
O ile a tlelwa ke kgopolo.
“E ka apara jesi ya ka ya kgale!” a realo. “Bjale ke ye nnyane go nna.”
Jesi e nyakile go lekana mpšanyana gabotse.
“Ke taba ye botse yeo, Koketso,” a realo Malome Koos. “Bona gore mpšanyana e thabile bjang. Ke tla e fa leina la gago. Leina la yona bjale ke Ketso.”
Koketso o ile a sega. “Ketso,” a realo. “Ke nagana gore ke leina la botse la go swanela mpša!”
Mpšanyana e ile ya inyokanyoka ya latswa nko ya Malome Koos.
“Le yona e bonala e rata leina la yona,” a realo Malome Koos, “gomme e rata jase ya yona ya wulu, ya go kokoropana ya go taga. Etla Ketso, mpšanyana ya ka, areye go nyaka dijo tša go fihlola!” Malome Koos a emišetša Koketso seatla ge a sobelela mmileng.
“Kgopolo ye botse,” a realo Koketso gomme a ya ka ntlong go Koko wa gagwe le goja dijo tša go fihlola.


text:
91Jesu ge a ntše a sepela, a bona motho yo a tswetšwego a foufetše. 2Barutiwa ba gagwe ba mmotšiša ba re: “Moruti, motho yo ge a tla tswalwa e le sefofu, ke ka lebaka la sebe sa mang – ke ka lebaka la sa gagwe, goba sa batswadi ba gagwe?”
3Jesu a ba fetola a re: “Ga se ka lebaka la sebe sa gagwe goba sa batswadi ba gagwe, eupša e le gore ka yena ditiro tša Modimo di tle di bonagatšwe. 4Gape ge e sa le mosegare re swanetše go dira mediro ya yo a nthomilego. Bošego bo etla bjo go bjona motho a ka se kgonego go šoma. 5
Joh. 8:12
Ge ke sa le mo lefaseng, ke nna seetša sa ba ba lego lefaseng.”
6A re go realo, a tshwela mare fase a duba seretse ka ona, gomme a tlotša sefofu seo mahlo 7a re: “Sepela o yo hlapa ka bodibeng bja Siloamo.” Seo ke go re “Moromiwa”. Ke moka motho yola a ya, a fihla a hlapa, a boa a bona.
8Ke ge baagišani ba gagwe le ba ba mmonego mola e sa le mokgopedi ba botšiša ba re: “Na motho yo ga se yola a bego a hlwa a dutše a kgopela?”
9Ba bangwe ba re: “Ke yena!” Bangwe ba re: “Ga se yena, o dio swana naye!”
Yena mong a re: “Ke nna!”
10Ba mmotšiša ba re: “Go tlile bjang gore bjale o kgone go bona?”
11A ba botša a re: “Monna yola ba rego ke Jesu o dubile seretse, a ntlotša mahlo, a mpotša gore ke yo hlapa ka bodibeng bja Siloamo. Ka ya, ka re go hlapa ka napa ka bona.”
12Ba mmotšiša ba re: “O kae yena?”
Yena a re: “Ga ke tsebe.”
13Ke moka ba tšea monna yoo wa go foufollwa ba mo iša go Bafarisei. 14Tšatši leo Jesu a dubilego seretse ka lona a foufolla sefofu e be e le la Sabatha. 15Bafarisei le bona ba botšiša monna yoo ka mo a foufolotšwego ka gona. Yena a ba botša a re: “O ntloditše seretse mo mahlong, ka yo hlapa, gomme bjale ke a bona.”
16Ba bangwe Bafarisei ba re: “Motho yoo ga a tšwe go Modimo, ka gobane ga a hlomphe letšatši la Sabatha.”
Bangwe ba re: “Motho yo e lego modiradibe a ka kgona bjang go dira mehlolo ya mohuta wo?” Gwa tsoga phapano mo go bona.
17Bafarisei ba botšiša sefofu sela gape ba re: “Bjale wena o reng ka yena, ka ge a go foufolotše?”
Yena a re: “Ke moprofeta.”
18Baetapele ba Bajuda bona ba be ba sa kgolwe gore pele e be e le sefofu mme bjale o foufologile, ba ba ba bitša batswadi ba gagwe, 19ba ba botšiša ba re: “Na motho yo ke morwa wa lena yo le rego o tswetšwe e le sefofu? Go tlile bjang gore bjale a bone?”
20Batswadi ba gagwe ba fetola ba re: “Gore ke morwa wa rena, le gore o tswetšwe e le sefofu, re a tseba. 21Se re sa se tsebego ke gore na go tlile bjang gore a bone, le gore na go foufollwa gona o foufolotšwe ke mang. Botšišang yena mong; o godile, o tla ipolelela.”
22Batswadi ba gagwe ge ba bolela ka mokgwa woo e be e le ka lebaka la go tšhaba baetapele ba Bajuda, gobane baetapele bao ba be ba kwane gore yo a ka rego o dumela gore Jesu ke yena Mesia o swanetše go rakwa sinagogeng. 23Ke ka lebaka leo batswadi ba lesogana le ba rilego: “Botšišang yena mong, o godile!”
24Ba mmitša la bobedi ba re go yena: “Godiša Modimo o bolele nnete. Rena re tseba ge motho yola a go foufolotšego e le modiradibe.”
25Yena a ba fetola a re: “Ge e le modiradibe nnaena ga ke tsebe; se ke se tsebago ke gore ke be ke le sefofu, gomme bjale ke a bona.”
26Ba mmotšiša gape ba re: “O go dirileng? O go foufolotše bjang?”
27A ba fetola a re: “Ga ke re ke sa tšo le botša gomme la se ntheeletše? Le reng le nyaka go botšwa gape? Kgane le lena le nyaka go ba barutiwa ba gagwe?”
28Bona ba mo fotlela ba re: “Morutiwa wa gagwe ke wena! Rena re barutiwa ba Moshe. 29Re tseba ge Modimo a boletše le Moshe. Ge e le moisana yo yena, le mo a tšwago gona ga re go tsebe.”
30Monna yoo a ba fetola a re: “Gomme go a makatša ge le sa tsebe mo a tšwago gona etšwe a mphoufolotše. 31Etse re a tseba gore badiradibe Modimo ga a ba theeletše, o theeletša ba ba mo mmoifago, ba ba phethago thato ya gagwe. 32E sa le go tloga le go tloga ga se gwa ka gwa kwagala gore motho yo a tswetšwego e le sefofu o foufolotšwe. 33Ge motho yola e ka be e se wa go tšwa go Modimo a ka be a sa kgone selo.”
34Ba mo fetola ba re: “Mmalo! Wa re o tswetšwe o le modiradibe wa mafelelo wa re o ka re ruta?” Gomme ba mo raka sinagogeng.
35Jesu a kwa gore ba mo rakile. A re go mo hwetša a mmotšiša a re: “Na o dumela go Morwamotho?”
36Motho yoo a re: “Mpotše gore ke ofe, Morena, gore ke tle ke dumele go yena.”
37Jesu a re go yena: “O šetše o mmone, ebile ke yena yo a bolelago le wena gonabjale.”
38Motho yoo a re: “Ke a dumela, Morena!” Gomme a khunama pele ga Jesu a mo lotšha.
39Jesu a re: “Gape se ke se tletšego mo lefaseng ke go dira gore batho ba kgone go ikgethela mabapi le nna. Ke mo ba ba foufetšego ba tlago bona, gwa re ba ba bonago ba foufala.”
40Ba bangwe ba Bafarisei ba ba bego ba na le yena ba mo kwa ge a realo, gomme ba mmotšiša ba re: “Kgane o ra gore le rena re foufetše?”
41Jesu a ba fetola ka go re: “Ge le ka be le foufetše, le ka be le se na molato; eupša ka ge le re le a bona, molato le tla no šima le na le wona.”